Түшәктә ятҡандарға кем ярҙам итә? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Түшәктә ятҡандарға кем ярҙам итә?\nТүшәктә ятҡандарға кем ярҙам итә? 29.01.2019 // Социаль мәсьәлә\n“Олоғайған әсәйем бик ҡаты сирләй. Атлай алмай, тип әйтергә була. Беҙ бәләкәй ҡалала йәшәйбеҙ һәм район поликлиникаһында паллиатив ярҙам күрһәткән белгестәр юҡ. Өҫтәүенә медицина персоналының насар мөнәсәбәте йәнгә тейә. Был осраҡта кем паллиатив ярҙам күрһәтергә тейеш?\n— Ҡыҙғанысҡа ҡаршы, паллиатив ярҙам күрһәтеү системаһы ойошторола ғына башланы. Бөгөн ундай учреждениелар Рәсәйҙә етешмәй. Ҡануниәткә ярашлы, ошондай төрҙәге ярҙамды стационар йәки амбулатор формала махсус белем алған медицина хеҙмәткәрҙәре күрһәтергә тейеш, йәғни ауыртыныуҙан ҡотолоуға һәм хәлде еңеләйтеүгә йүнәлтелгән саралар күрһәтелә.\nҒәмәлдә түшәктә ятҡан ауырыуҙар махсус стационарҙа булырға тейеш. Әгәр ундай мөмкинлек булмаһа, патронаж хеҙмәте тарафынан өйҙә ярҙам күрһәтеләсәк. Ошондай эш илдә бик әүҙем үҫешеп килә. Әгәр поликлиникала патронаж хеҙмәт бар икән, унда паллиатив ярҙам күрһәтеү буйынса белгес булырға тейеш. Булмаған осраҡта, был эш дөйөм ғәмәли табиптар һәм шәфҡәт туташтары иңенә төшә.\nБындай ҡаты ауырыуҙарға вайымһыҙ мөнәсәбәттең булыуы мөмкин түгел, күҙәтелгән хәлдә был осраҡты тикшереү талап ителә. Әлбиттә, һәр табиптың эше етерлек, ләкин пациенттың хәлен аңлап, ярҙам итеү өсөн белемдәре һәм оҫталыҡтары булырға тейеш. Паллиатив ярҙам һәр ауырыуға айырым ҡараш талап итә.\nАвтор: Л. ГӘРӘЕВА табип


Башҡортостан ҡышҡы Сурдлимпия уйындарын ҡабул итергә әҙер // Спорт | новости башинформ.рф\nБашҡортостан ҡышҡы Сурдлимпия уйындарын ҡабул итергә әҙер\n15:33, 15 апреля 2013 Спорт\n30 марттан 6 апрелгә тиклем Финляндияның Ванта ҡалаһында ишетеү һәләте буйынса инвалидтар араһында шайбалы хоккей буйынса II донъя чемпионаты үтте. Ярыштарҙа Рәсәй, Канада, Финляндия, АҠШ һәм Швециянан биш йыйылма команда ҡатнашты.\nАлтын миҙалдар өсөн көрәштә Рәсәй йыйылма командаһы Канада уйынсыларын 5:4 иҫәбе менән еңеп, донъя чеммпионы булды. Өсөнсө урынды Финляндия командаһы яуланы.\nШайбалы хоккей буйынса Рәсәй йыйылма командаһы менән Өфөнән белгестәр етәкселек итә. Команданың өлкән тренеры – Андрей Василевский («Салауат Юлаев» олимпия резервындағы балалар-үҫмерҙәр спорт мәктәбе тренеры), тренеры – Вячеслав Шевнин (БР Һаңғырауҙар спорты федерацияһы вәкиле). Рәсәйҙең йыйылма командаһы составында Өфөнән туғыҙ хоккейсы бар: Константин Гамаюров, Станислав Ильичев, Сергей Кикин, Сергей Осипов, Вячеслав Сидоров, Искәндәр Латипов, Станислав Хакимов, Сергей Юшкин һәм Дмитрий Ядрышников.\nДүшәмбе, 15 апрелдә, Республика йортонда Өфөнән донъя чемпиондарын Башҡортостан Президенты Рөстәм Хәмитов ҡотланы.\n— Хәйерле көн, ҡәҙерле дуҫтар! Һеҙҙе бында хоккей буйынса донъя чемпионатында еңеү яулағанығыҙ өсөн рәхмәт әйтергә саҡырҙым, — тип сәләмләне спортсыларҙы Рөстәм Зәки улы. – Был ваҡиға тураһында, ҡыҙғанысҡа ҡаршы, үткән аҙнала ғына ишеттем. Матбуғатыбыҙҙа был хаҡта әҙ яҙылыуы, һеҙҙең донъя чемпиондары булыуығыҙ тураһында бик әҙ кешенең хәбәрҙар булыуы насар, әлбиттә. Бындай донъя чемпионаты икенсе тапҡыр үткәрелә. Чемпиондар араһында беҙҙең ҡаланан да туғыҙ кешенең булыуы үтә ҡыуаныслы. Тағы ла бер тапҡыр был еңеүегеҙ менән ҡотлайым. Төрлө тормош шарттарында ла спорт менән шөғөлләнергә мөмкин булыуын һәм кәрәклеген күрһәтеп, һәр кем өсөн өлгө булып тораһығыҙ. Әлеге ваҡытта спортсылар, шул иҫәптән паралимпиясылар өсөн тейешле шарттар булдырыу өҫтөндә эшләйбеҙ. 2014 йылда Өфөлә Паралимпия үҙәген төҙөп бөтөү планлаштырыла. Ул яҡынса ике миллиард һум тора. Ресурстар табып, төҙөлөштө тамамларбыҙ, тип уйлайым, — тине Президент.\nВячеслав Шевнин спортсылар һәм тренерҙар исеменән Рөстәм Зәки улына чемпиондарҙы ҡабул иткәне өсөн рәхмәт әйтте һәм Башҡортостанда һаңғырауҙар спортының хәле тураһында һөйләне. Атап әйткәндә, ул Дим районының һаңғырауҙар өсөн мәктәбендә заманса спорт учреждениеһы төҙөү мөмкинлеге булыуы хаҡында әйтте. Уның һүҙҙәренсә, учреждениела чемпиондар әҙерләргә булыр ине.\nКоманданың баш тренеры Андрей Василевский билдәләүенсә, буласаҡ Паралимпия үҙәгендә боҙ аренаһының булмауы хәл ителмәгән бер мәсьәлә булып ҡала. Шулай уҡ ул Башҡортостан Президентына Олимпия һәм Паралимпия призерҙары миҫалы буйынса ишетеү һәләте буйынса инвалид спортсылар өсөн стипендиялар билдәләүгә булышлыҡ итеү үтенесе менән мөрәжәғәт итте.\nРөстәм Хәмитов был мәсьәләләрҙе хәл итеүҙә ярҙам күрһәтергә әҙер булыуын белдерҙе һәм Өфөлә ҡышҡы Сурдлимпия уйындарын үткәрергә тәҡдим итте. Бының өсөн Башҡортостандың ҙур ярыштар үткәреү буйынса тәжрибәһе лә, ҡышҡы спорт төрҙәре өсөн ареналары ла бар.\nТеги: бр президенты осрашыуҙары,сурдлимпия уйындары,хоккей


Башҡортостан Президенты банкирҙарға уңайһыҙ һорауҙар бирҙе // Сәйәсәт | новости башинформ.рф\nБашҡортостан Президенты банкирҙарға уңайһыҙ һорауҙар бирҙе\n13:00, 25 февраля 2010 Сәйәсәт\n— Уҙған йылда ярайһы ҙур дәүләт саралары банк секторына йүнәлтелде, — тип билдәләне республика башлығы Башҡортостан парламентына Мөрәжәғәтнамәһендә. — Был уның финанс тотороҡлоғон һаҡлап ҡалырға булышлыҡ итте. Ләкин төбәк банктарын капиталлаштырыу түбән булып ҡала. Ипотека кредитлауы биш тапҡырға кәмене. Кредит буйынса ставкалар күтәрелде. Оҙайлы ваҡытҡа иҫәпләнгән ресурстарҙың түбән кимәлдә булыуы реаль секторҙы тейешле күләмдә финансларға мөмкинлек бирмәй. 2009 йылда төп капиталға банк инвестициялары күләме 9,6 миллиард һум тәшкил итте, ә республика банкы системаһы Рәсәй Банкынан 61,9 миллиард һум аҡса алғайны. Был республика бюджетына торошло! Белергә ине – был аҡсалар предприятиеларға барып еттеме икән? Һәм иҡтисадҡа бынан ни фәтүә?


Республикала тағы ла 45 әсәнең күкрәген “Әсәлек даны” миҙалы биҙәне - GTRK.TV — Новости Уфы и РБ\nРеспубликала тағы ла 45 әсәнең күкрәген “Әсәлек даны” миҙалы биҙәне\nРеспубликала тағы ла 45 әсәнең күкрәген “Әсәлек даны” миҙалы биҙәне.\nДәүләт наградаларын хөкүмәт рәйесе урынбаҫары Салауат Сәғитов тапшырҙы. 1998 йылдан алып был сара 130-сы тапҡыр уҙа. Миҙал алған һәр әсә батырға тиң, шуға ла һәр тантана тулҡынланыу тойғоһо уята, ти хөкүмәт премьер-министры урынбаҫары Салауат Сәғитов. Ул гүзәл заттарҙы тәбрикләп, ҡотлау һүҙҙәрен дә еткерҙе.45 әсә. Төрлө милләт вәкилдәре, төрлө һөнәр эйәләре. Уларҙың барыһын да балаларға булған һөйөү берләштерә. Башҡортостандың төрлө тарафтарынан килгән ҡатындар араһында хужабикәләр, ауыл эшсәндәре, эшҡыуарҙар бар. Әммә уларҙың һәр ҡайһыһының төп һөнәре – ул әсә булыу.Республикала әлеге ваҡытҡа 7 134 ҡатындың күкрәген “Әсәлек даны” миҙалы биҙәй. Һәр береһе кәмендә биш сабыйға ғүмер биргән тип иҫәпләгәндә лә, ишле ғаиләләрҙә 36 меңгә яҡын бала тәрбиәләнә.\n26 апреля Рәсәй һәм донъя хәбәрҙәре\n26 апреля Изге эш


БМО: Балалар телевидениеһы һәм радиоһы көнө (марттың беренсе йәкшәмбеһе).\nАҠШ: Аҙаштар көнө.\nТуңдырылған ашамлыҡ көнө.\nГана: Бойондороҡһоҙлоҡ көнө.\nФранция: Оләсәйҙәр көнө.\nЗөлҡәрнәев Ниғмәт Зөлҡәрнәй улы (1892—19.04.1968), педагог, журналист һәм яҙыусы. Беренсе донъя, Граждандар һәм Бөйөк Ватан һуғыштарында ҡатнашыусы. РСФСР мәктәбенең атҡаҙанған уҡытыусыһы (1949), Ленин ордены кавалеры (1949). Башҡорт АССР-ы Юғары Советы Президиумының Почёт грамотаһы менән бүләкләнеүсе. Сығышы менән хәҙерге Башҡортостан Республикаһының Учалы районы Ахун ауылынан.\nАбдуллин Булат Низам улы (1932—5.10.2014), педагог. 1953—1992 йылдарҙа (өҙөклөк менән) Әбйәлил районы мәктәптәрендә уҡытыусы, уҡытыу эштәре мөдире, директор. 1981—1984 йылдарҙа Амангилде ауыл Советы рәйесе. РСФСР-ҙың халыҡ мәғарифы отличнигы (1979). Сығышы менән ошо райондың Рысҡужа ауылынан.\nИшкилдина Сәлимә Ноғман ҡыҙы (1942), мәғариф ветераны. 1962—2002 йылдарҙа Бөрйән районы Нәби мәктәбе уҡытыусыһы. Башҡорт АССР-ы мәктәбенең атҡаҙанған уҡытыусыһы (1987). Сығышы менән ошо райондан.\nhttps://ba.wikipedia.org/w/index.php?title=6_март&oldid=1112560 ҡабул ителгән\nБыл бит һуңғы тапҡыр 15:06 5 март 2022 үҙгәртелгән.


27 Апрель 2018, 13:34\nӘ һеҙ үлән, сәскәләрҙең шифаһы тураһында беләһегеҙме? Эйе, улар тәбиғәт биҙәге генә түгел… Бәпембәнән, мәҫәлән, бал эшләргә була, ҡайнатып һутын эсһәң дә шифаһы тейә. Аҡ сәскәнең файҙаһы бигерәк күп, шәп үҫһен өсөн ҡыҙҙар уның төнәтмәһе менән сәстәрен йыуа.\nМин бәпембә сәскәһен яратам. Ул баҡсабыҙҙа ла үҫә. Өләсәйем менән йыйып бал эшләнек. Тәбиғәтебеҙ бүләк иткән һәр сәскәнең, үләндең файҙаһын әйтеп бөтөргөһөҙ. Шуға ҡәҙерҙәрен беләйек.\nӘлиә СӘЙЕТҒӘЛИНА, VIII синыф уҡыусыһы.


Ҡырмыҫҡалы районы халҡы ла юғары сифатлы тапшырыуҙар ҡарай ала | ГТРК «Башкортостан» — Новости Уфы и РБ\nҠырмыҫҡалы районы халҡы ла юғары сифатлы тапшырыуҙар ҡарай ала\n28 марта 2016 — 15:47\nТөбәктә махсус өс станция эшләй башланы. Улар беренсе мультиплексҡа ингән каналдарҙы юғары сифатта күрһәтергә мөмкинлек бирә. Әлегә унда 10 канал ингән. Рәсәй телевизион һәм радиотапшырыуҙар селтәренән хәбәр итеүҙәренсә, район биләмәһенең 95 процентында цифрлы телевидение ҡарау мөмкинлеге бар. Рәсәй телевизион һәм радиотапшырыуҙар селтәре хеҙмәткәрҙәре Бөйөк Ватан һуғышы ветеранына күстәнәстәр менән килде. Бынан тыш, 90 йәшен ҡыуалаған Фәрит Зәйнуллинға цифрлы телевидениены ҡарау өсөн антенна менән махсус приставка ла бүләк ителде. Хәҙер ветеран яратҡан тапшырыуҙарын юғары сифатта ҡарай ала.Оло йәштә булыуына ҡарамаҫтан, Бөйөк Ватан һуғышы ветераны тормоштан ҡалмаҫҡа тырыша. Фәрит олатай донъяла, Рәсәйҙә һәм Башҡортостанда булған хәлдәр менән даими ҡыҙыҡһынып бара. Ул бигерәк тә хәбәрҙәрҙе ҡарарға ярата. Ҡырмыҫҡалы районында 50 мең самаһы кеше йәшәй. Төбәктә махсус станциялар эшләй башлағас, халыҡтың барыһына ла яңы мөмкинлектәр асыла.Мултиплексҡа ингән Рәсәй-1, Рәсәй-24 һәм Рәсәй-Мәҙәниәт каналдарын күрһәтеү өсөн Ҡырмыҫҡалы районында ошондай өс станция урынлаштырылған. Халыҡ федераль телеканалдарҙан башҡорт телендә лә тапшырыуҙар ҡарау мөмкинлеге ала. Бынан тыш, Рәсәй-Башҡортостан, Вести ФМ, Маяк радиоларын тыңларға була.Мультиплексҡа ингән каналдарҙы ҡарау өсөн ябай антенна һәм приставка кәрәк. Һуңғыһының хаҡы уртаса 1 мең ярым тирәһе. Шуныһы мөһим каналдарҙың барыһы ла бушлай тәҡдим ителә.Рәсәй телевизион һәм радиотапшырыуҙар селтәре белгестәре Ҡырмыҫҡалы халҡына цифрлы телевидениены нисек көйләргә, ниндәй ҡорамалдар һатып алырға кәрәклеге тураһында ла аңлатты. Күптәр федераль каналдарҙа үҙ телендә тапшырыуҙар ҡарау мөмкинлегенә шатланып бөтә алмай. Әле республикала цифрлы телевидениены 2 миллион 250 мең кеше ҡарай ала. Йыл аҙағына тиклем ҡалған станцияларҙы сафҡа индерһәләр, телевизор ҡараусылар һаны тағы ла артасаҡ. Барлығы Башҡортостанда 216 станция төҙөү ҡарала.\nҺамар өлкәһендә йәшәүсе башҡорттарҙың оло йыйыны үтте\nБашҡортостандың этник тарихы һәм антропологияһы буйынса фәнни сессия\nЕңел сәнәғәтте үҫтереү программаһы буйынса ҡорамалдың ярты хаҡын кире ҡайтарырға мөмкин\nРеспубликаның төп законына үҙгәрештәр ҡаралды\nҠоролоҡ, ебәк күбәләге хәҙер ҡара сиңерткә\nБашҡортостанда йәнә бал ҡорттары ҡырыла\nПрививка яһатырға теләүселәр һаны көндән-көн арта\nБыуатҡа яҡын ғүмер кисергән ветеран\nИмпортты алмаштырыу, сәнәғәтте роботлаштырыу һәм социаль программалар\n1 из 932\n«Хәбәрҙәр» Закир Шарипов менән - 24.06.21\n«Хәбәрҙәр» Флүрә Мурзина менән - 23.06.21\n«Темпы вакцинации у нас выросли в шесть раз» - Радий Хабиров в интервью телеканалу Россия 24\nВести-24. Башкортостан – 24.06.21\nПочти миллион квадратных метров жилья построили в республике за 4 месяца\nЧуть не взорвались склады с порохом: подробности пожара на заводе в Стерлитамаке\n«Мы выложимся на все сто»: прямое включение с участниками Фольклориады из Австрии\nВ Абзелиловском районе открылась своя «Молочная кухня»\nЛесоводы республики очищают придорожные лесные полосы от валежной древесины\nКомпании Башкирии принимают участие в выставке AGRITEK / FARMTEK ASTANA-2021 в Казахстане\nЖители Гафурийского района проходят маммографию на новом аппарате\nВ Дёмском районе Уфы открылся долгожданный детский сад № 252\nВ Башкирии 450 работников обучились на «Фабрике процессов» в рамках нацпроекта\n1 из 5630\nСара Һамар губернаһының 170 йыллығы һәм өлкә башҡорттары ҡоролтайының 25 йыллығына арнап ойошторолдо. Бында Башҡортостан делегацияһы ла ҡатнашты. Йыйын Ташбулат ауылында башланды. Бынан билдәле шәхестәр Ғөбәй Дәүләтшин, Ғәббәс Дәүләтшин, Хәмзә Дәүләтшин һәм Ғөбәй Дәүләтшиндың тормош иптәше, яҙыусы...\nӨфөлә “Башҡортостандың этник тарихы һәм антропологияһы буйынса фәнни сессия” ойошторолдо. Бындай сессия беренсе һәм һуңғы тапҡыр 1969-сы йылда уҙғарылған. Халыҡ-ара сарала республиканан тыш, Венгрия, Беларусия, Ҡаҙағстан, Мәскәү, Санкт-Петербург, Томск, Ҡазан һәм Әстрхандан килгән белгестәр...\nБашҡортостанда еңел сәнәғәтте үҫтереү программаһы буйынса ҡорамалдың ярты хаҡын кире ҡайтарырға мөмкин. Был проект ҡыҫҡа ваҡыт эсендә тармаҡ күрһәткестәрен яҡшыртырға ярҙам итте. Бөтәһе 60-ҡа яҡын ойошма лизингтың бер өлөшөн кире ҡайтарыуға ғариза яҙған. Ә ярҙам алған Өфөләге ательеларҙың береһендә...\nБашҡортостан халыҡтарының этномәҙәни үҙенсәлеге һәм дәүләт телдәрен һаҡлау, үҫтереү Конституцияла нығытыласаҡ. Республиканың төп законына үҙгәрештәр Дәүләт йыйылышы Ҡоролтайҙың яҙғы сессиялағы һуңғы ултырышында ҡаралды. Көн тәртибенә сығарылған 50-нән ашыу закон проекты араһынан Башҡортостан...\nРеспубликаның Урал аръяғында ҡара сиңерткәләр күпләп таралыу сәбәпле Баймаҡ районында ғәҙәттән тыш иғлан ителгән. Әле ҡоротҡос бөжәктәр Өмөтбай, Билал һәм Һәмән ауылдары биләмәләрендә 5 мең гектар майҙанда таралған. Зыян күләме бер-нисә тиҫтә миллион һум тәшкил итеүе ихтимал. Баймаҡ районында...\nОшондай күренешкә был юлы Ҡырмыҫҡалы районы умартасылары юлыҡҡан. Улар ебәргән видеонан күренеүенсә, бал ҡорттары күпләп үлеп, өйөм-өйөм менән ерҙә яталар. Яңы Бишауыл, Абдулла һәм Иҫке бәпес ауылдарында йәмғеһе 150-нән ашыу умарта күсе юҡҡа сыҡҡан. Урындағы халыҡ фекеренсә, бәләнең сәбәбе – эргә-...\nЯңы короновирус инфекцияһына дөйөм иммунитет барлыҡҡа килһен өсөн Өфө ҡалаһында 590 мең кеше вакцина үтергә тейеш. Прививка яһатырға теләүселәр һаны көндән көн арта. Ҡала хакимиәте кәңәшмәһендә көнүҙәк мәсъәләләрҙең береһе короновирус инфекцияһынан вакцинациялауға айырым иғтибар бирелде. Вирустың...\n22-се июнь тарихтағы иң ҡурҡыныс даталарҙың береһе. Был көндә яу яландарында ятып ҡалғандар, алынған яраларҙан госпиталдәрҙә вафат булғандар, концлагерҙарҙа үлгәндәр иҫкә алына. 99-сы йәшен ҡыуған Бөйөк Ватан һуғышы ветераны Әлиә Мусина ла ул көндәрҙе бөгөнгөләй хәтерләй. 1941-се йылдың 21-се...\nӨфөнөң Совет майҙанын үҙгәртеп ҡороу һәм генерал Миңлеғәле Шайморатов һәйкәлен урынлаштырыу киләһе йылдың 9-сы майына тиклем тамамланырға тейеш. Яңыртылған майҙанды асыу тантанаһы иһә Еңеү көнөндә көтөлә. Ошо турала Башҡортостан башлығы Радий Хәбиров “Хәтер шәме” сараһында белдерҙе. Бөйөк Ватан...\nРеспублика ярҙамы менән донъя баҙарына сыҡҡан завод, импортты алмаштырыу мөмкинлектәре, сәнәғәтте роботлаштырыу һәм социаль программалар. Төбәк етәксеһе Радий Хәбиров Белорет һәм Учалы ҡалаларына булған эш сәфәрендә ошо йүнәлештәргә өҫтөнлөк бирҙе. Радий Хәбиров Рәсәйҙәге иң эре металл продукцияһы...


Эльвира — Башҡорт Википедияһы\nЭльвира һәм Эльвира (исем) мәҡәләләрен берләштерергә!\nЭльвира (исем) — башҡорт ҡатын-ҡыҙ исеме. Ер шарындағы күп халыҡтарҙа ҡулланыла.\n1. Эльвира неологизм, латин теленән — һары сәсле, алһыу йөҙлө\nАйытҡолова Эльвира Ринат ҡыҙы (19 август 1973 йыл) — ғалим-филолог, журналист, дәүләт һәм йәмәғәт эшмәкәре, юғары мәктәп уҡытыусыһы. Филология фәндәре кандидаты. Башҡортостан Республикаһының 5-се һәм 6-сы саҡырылыш Дәүләт Йыйылышы — Ҡоролтай депутаты. Башҡортостан Республикаһы Дәүләт Йыйылышы — Ҡоролтайы рәйесе урынбаҫары. Бөтә донъя башҡорттары ҡоролтайы (конгресс) — йәмәғәт ойошмаларының Халыҡ-ара берлеге Президиумы рәйесе (2019).\nИбраһимова Эльвира Винер ҡыҙы (3 июнь 1978 йыл) — Рәсәй спортсыһы. Биатлон һәм саңғы ярышы буйынса Рәсәйҙең халыҡ‑ара класлы спорт мастеры (2002), Рәсәйҙең атҡаҙанған спорт мастеры (2007). Салауат Юлаев ордены кавалеры (2006).\nНәбиуллина Эльвира Сәхипзада ҡыҙы (29 октябрь 1963 йыл) — Рәсәй иҡтисадсыһы һәм дәүләт эшмәкәре, 2013 йылдың 24 июненән Рәсәй Үҙәк Банкы Рәйесе. Рәсәй Федерацияһының атҡаҙанған иҡтисадсыһы.\nИмелбаева Эльвира Арҡам ҡыҙы (2 ғинуар 1955 йыл) — ғалим-биолог. 1980 йылдан Башҡорт дәүләт медицина институты һәм Башҡорт дәүләт медицина университеты уҡытыусыһы. Биология фәндәре докторы (1999), профессор (2002).\nЮнысова Эльвира Әхтәм ҡыҙы (4 ғинуар 1960 йыл) — театр һәм кино актёры, юғары мәктәп уҡытыусыһы, йәмәғәт эшмәкәре. 1983 йылдан Мәжит Ғафури исемендәге Башҡорт дәүләт академия драма театры артисы, бер үк ваҡытта 1987—1995 йылдарҙа Өфө дәүләт сәнғәт институты уҡытыусыһы. 1983 йылдан СССР Театр эшмәкәрҙәре союзы ағзаһы. 2008—2013 йылдарҙа Башҡортостан Республикаһының 4-се саҡырылыш Дәүләт Йыйылышы — Ҡоролтай депутаты, Мәғариф, фән, мәҙәниәт, спорт һәм йәштәр эштәре буйынса комитет рәйесе урынбаҫары. Рәсәй Федерацияһының атҡаҙанған (2007) һәм Башҡортостан Республикаһының халыҡ (1992) артисы.\nГулина Эльвира Александровна (31 март 1936 йыл — 21 ғинуар 2012 йыл) — малсылыҡ алдынғыһы. 1960—1988 йылдарҙа Башҡорт АССР-ы Благовещен районының «Степановка» совхозы Ильина Поляна һөт-тауар фермаһы һауынсыһы, Социалистик Хеҙмәт Геройы (1973). Ике тапҡыр СССР-ҙың Дәүләт премияһы лауреаты (1981, 1982).\nЭльвира Хисаева (1991) — башҡортостан топ-модель. Өфөлә тыуған башҡорт ҡыҙы 2005 йылда «Һылыуҡай» ижади студияһына килә, бер йыл уның төп составында эшләй. 2006 йылда Мәскәүҙең «Президент» модель агентлығы менән контракт төҙөп, Токиоға эшкә китә. Әле ул Парижда йәшәй һәм эшләй, тиҙҙән контракт буйынса Нью-Йоркка юлланасаҡ. Фотосессиялары йыш ҡына «Cosmo», «Glamоur», «Elle» журналдарында баҫыла.\nҒәйфуллина Эльвира Хәйретдин ҡыҙы (10 июнь 1950 йыл — музыкант, хор дирижёры, юғары мәктәп уҡытыусыһы. 1989 йылдын СССР Театр эшмәкәрҙәре союзы ағзаһы. Профессор (1997). Рәсәй Федерацияһының (1998) һәм Башҡортостандың (1991) атҡаҙанған сәнғәт эшмәкәре, Башҡортостан Республикаһы халыҡ артисы (2009).\nhttps://www.bashklip.ru/site/kitap/isembashklip_ru.pdf 2018 йылдың 16 май көнөндә архивланған.\nhttps://ba.wikipedia.org/w/index.php?title=Эльвира&oldid=1082462 ҡабул ителгән\nБыл бит һуңғы тапҡыр 07:43 9 октябрь 2021 үҙгәртелгән.


Башҡортостан — Блог Bashkort.org\nБашкортостан райондарының картаһы\nҠайһылыр ваҡыт элек үҙемдең компьютерымда электән эшләлгән Башҡортостан Республикаһының тапҡайным. Унда райондар күрһәтелгән. Интернетҡа сығарып элергә булдым, сөнки күптәргә векторлы карталар кәрәк, ул төрлө осраҡтарҙы ҡулланыуы мөмкин. Бәлки, үҙегеҙгә лә кәрәк булыр. Архив эсенда төрлө форматтарҙа файлдар: EPS, SVG и AI (Adobe Illustrator).\nЙөкләргә ZIP архив, 1Мб\nОпубликовано 27.12.2013 07.06.2018 Автор adminРубрики КатегорияһыҙМетки Башҡорт проекттары, Башҡорт теле, БашҡортостанДобавить комментарий к записи Башкортостан райондарының картаһы


Сит тарафта табылған бәхет » «Йәшлек» гәзите | Газета «Йәшлек»\nГазета "Йәшлек" » Махсус биттәр » Сит тарафта табылған бәхет\n31.01.2019 Сит тарафта табылған бәхет\nйәки Ейәнсура ҡыҙының ябай булмаған яҙмышы\nКеше үҙ бәхете ҡайҙа көткәнлеген беләме икән? Һынау артынан һынау килгән саҡта күңелдәге өмөт сатҡыларын һүндермәҫ өсөн көстө ҡайҙан ала? Тыуған яҡтарынан, туғандарынан айырылып ситкә киткәндә нимәләр кисерә? Был һорауҙар тураһында күп осраҡта уйланмайбыҙ. Ә бына ябай булмаған тормош юлы үткән замандаштарҙың миҫалы күптәргә өлгө булырлыҡ бит...\nХанты-Манси автономиялы округының Түбәнге Варта ҡалаһында йәшәүсе Зилә Ҡәйепҡолова-Яковлеваның Башҡортостандан китеүенә байтаҡ йылдар үткән. Бер яҡтан, һағыныу һағыштары күңелен өтһә, икенсе яҡтан, ул үҙенең ғүмер буйы көткән бәхетен тап ошо сит ҡалала осратҡан да инде. Ә был бәхет Аллаһы Тәғәлә тарафынан, бәлки, үткәндәге күргән нужаларға сабырлығы өсөн бирелгәндер ҙә. Зилә апай Ейәнсура районының Этҡол ауылында Мәрфүға һәм Вәли Ҡәйепҡоловтарҙың тырыш һәм сәмле ғаиләһендә баш бала булып донъяға килә. Һуғыш йылдарынан һуң аяҡҡа баҫып китә алмаған колхозда “таяҡ” өсөн тир түккән йәш ғаиләнең балаларын иркәләп, наҙлап үҫтерер мөмкинлеге булмай. Киреһенсә, Зилә апайға, кескәй саҡтан йорт мәшәҡәттәрен атҡарыу, мал ҡарау кеүек эштәрҙән тыш, бер-бер артлы донъяға килгән туғандары – ике һеңлеһе һәм ике ҡустыһына күҙ-ҡолаҡ булырға ла тура килә. Уларҙың өҫ-башын ҡарау, ашарға бешереү, уҡырға барғандарының дәрестәрен әҙерләшеү – иртә таңдан кискә тиклем бөтөрөлгән ҡыҙ бала эшһөйәр һәм уңған булып үҫә. Етмәһә, ҡышҡы оҙон кистәрҙә ул әсәһенә шәл бәйләшә.\nҮҙҙәренең белем алырға мөмкинлеге булмаған ата-әсә балаларын белем алырға өндәй. Шуға ла Зилә Вәли ҡыҙы, мәктәпте тамамлағас, Өфөгә, бала саҡ хыялы булған медицина училищеһына уҡырға килә. Конкурс ҙур булыу сәбәпле, көндөҙгө бүлеккә уҡырға инә алмай. Әммә ҡыҙ аптырап ҡалмай, дауаханаға санитарка булып эшкә урынлаша ла, юллама менән киске бүлеккә имтихандар тапшыра. Ата-әсәһе башҡа туғандарын аяҡҡа баҫтырыу өсөн дә байтаҡ көс түгәсәген аңлағас, студент йылдарында уҡ үҙен-үҙе ҡарарға тырыша. Диплом алғас, Республика клиник дауаханаһының хирургия бүлегендә шәфҡәт туташы булып эш башлай. Ауырыуҙарға ҡарата изге күңелле булыуын, тырышлығын күргән коллегалары уны медицина институтының дауалау факультетына барырға ҡоҙалай. Әммә тап шул йылда үҙенең буласаҡ ирен осратып, яҙмышын Саҡмағош ере менән бәйләй.\n– Һәр ҡатын-ҡыҙ тормош ҡорған саҡта яҡты хыялдарға бирелә. Килен булып төшкән еремдә эш табылмауы ла миңә кәртә булманы. Ирем менән матур ғына йәшәп киттек. Ҡыҙыбыҙ Лилиә тыуҙы. Мине балалар баҡсаһы мөдире итеп эшкә алдылар. Тапҡан-таянған һәр тин тигәндәй яңы йорт төҙөлөшөнә тотонолдо. Иң тәүҙә йәшәргә йорт булһын, тип тырыштыҡ. Икәү булғас, ауырлыҡтар ҙа һиҙелмәгән кеүек тойолдо, – тип иҫләй Зилә Вәли ҡыҙы.\nТик уға яңы йортта ғүмер кисерергә тура килмәй: эскелек тигән бәлә арҡаһында ғаилә тарҡала. Ил халҡы өсөн һынылыш осоро булған 90-сы йылдар Зилә апай өсөн дә ауыр була. Ғаиләһеҙ ҙә, мөлкәтһеҙ ҙә ҡалған балалы ҡатын ҡайҙа барырға белмәй, аптырап ҡала. Һөнәре буйынса эшләмәгәс, шәфҡәт туташы дипломының баһаһы төшкән, тыуған яғында ла эш юҡ. Өфө ҡалаһында төпләнер өсөн ҡуртымға фатир алырға кәрәк. Балалар баҡсаһында ҡыҙына урын табыуы ла оло проблема. Шул мәлдә ул, бар ғорурлығын еңеп, Йылайыр район дауаханаһына санитарка булып эшкә урынлаша. Ата-әсәһе аҡсалата ярҙам итә алмай, әсәһе, һатып, аҡсаһын тотон, тип ҡабарған матур шәлдәрен бирә. Тәүге эш хаҡын алыу менән Зилә апай шәфҡәт туташтарының квалификацияһын күтәреү курсына уҡырға бара, бер ыңғайҙан массаж эшләүселәр курсын да тамамлай (әсәһе биргән шәл аҡсаһы иш янына ҡуш була). Шулай итеп, ул ҡабат үҙ һөнәре буйынса эш башлай. Тормошо бер аҙ яйға һалына. Әммә ябай шәфҡәт туташының эш хаҡына ғына йорт алыу, балаһын аяҡҡа баҫтырыу мөмкин түгеллеген аңлаған ҡатын, артабан нимә эшләргә, тигән уйға бата. 1996 йылда ул бер туған һеңлеһе Раушания йәшәгән Түбәнге Варта ҡалаһына күсеп барырға ҡарар итә.\n– Атайым тормошта ныҡ тәүәккәл кеше булды. Бала сағымда, йәшлек йылдарында мин үҙемдә ундай сифатты һиҙмәнем. Әммә тормош үҙ һынауҙарын ҡуйһа, кеше сыныға, бирешмәҫкә өйрәнә икән. Атайыма ла бала сағынан бик күп ауырлыҡ кисерергә тура килә. Мин дә йәшәй-йәшәй тәүәккәл булырға, тиҙ арала дөрөҫ ҡарар ҡабул итергә, хатта бер ни тиклем ғорурлыҡты еңергә лә өйрәндем. Себер ере ҙур эш хаҡы менән ҡыҙыҡтырһа ла, тир түкмәйенсә бер кем дә ҡулыңа аҡса тоттормай. Тәү маҡсатым йортло булыу ине, ҡыҙымдың үҙебеҙҙең өйҙә үҫеүен теләнем. Шуға күрә шәфҡәт туташы булып та эшләнем, ауырыуҙарға массаж да яһаным. Бер йылға емеш-еләктәрҙе сорттарға бүлеү өсөн келәткә төнгө сменаға урынлаштым. Унда күберәк социаль яҡтан имен булмаған ҡатындар эшләй, бер үҙем йөрөргә ҡурҡам. Иптәшкә ҡыҙымды ла алып барам. Ул дәрес әҙерләй ҙә миңә ярҙам итә. Йоҡлап ял итә лә уҡырға китә. Ауыр булды, әммә 20 йылға тип алған ипотека кредитын ете йылда түләп бөттөк. Лилиә, мәктәпте тамамлағас: “Әсәй, уҡыһам, һиңә ауыр булыр, магазинға булһа ла эшкә урынлашайым”, – тип кәңәш һораны. Әлбиттә, ул да эшләһә, еңел булыр ине. Әммә үҙемдең эшләп уҡыуымды миҫалға килтереп, уны ваҡытында белем алырға өгөтләнем, – тип әңгәмәне дауам итте хужабикә.\nЗилә апай менән уның ике бүлмәле, матур, зауыҡ менән биҙәлгән фатирында осраштыҡ. Ауырлыҡтар инде артта ҡалған. Ул бөгөн бәхетле ҡатын, әсәй, ҡәйнә һәм өләсәй. Себер ере ҡатында терәк булырҙай, уны иғтибарға һәм ихтирамға төрөрҙәй Геннадий Дмитриевич менән таныштырған. Краснодар егете ҡасандыр үҙе лә бәхет эҙләп, Себер тарафтарына килә. Тик ғаиләһен юғалта. Уртаҡ һынауҙар, ауырлыҡтар ир менән ҡатынды берләштерә лә инде (хатта тормош көтә башлағас та уларҙың икеһенә бер көндә ауыр ҡайғы кисерергә тура килә: 2009 йылдың 29 авгусында Зилә апай – бер туған ҡустыһы Миңнулланың, Геннадий Дмитриевич әсәһенең вафаты тураһында ишетә). Ҡыҙы Лилиә, юғары белем алып, хеҙмәт юлын башлаған. Татарстан егете Илнур менән яҙмыштарын бәйләп, Регина һәм Зарина исемле ҡыҙҙар үҫтерәләр.\nЗилә Вәли ҡыҙының бәхеткә юлы урау-урау булһа ла, тормошона һис кенә лә зарланмай. Бары тик күңеленә тыуған яҡтарына һөйөү һәм һағыныу тойғолары ғына тынғылыҡ бирмәй. Хушлашҡанда ла ул күҙҙәренә йәш алып, мәрхүм атаһы хаҡында һөйләне:\n– Атай-әсәйҙе борсоғом килмәй, күп осраҡты йәшереп ҡала инем. Тик уларҙың күңеле һиҙгер була бит. Өйгә ҡайтһам, атайым арҡамдан ярата ла, хәлдәреңде һөйлә әле, ҡыҙым, ауыр булһа, күңелеңде бушат, тиер ине. Барыһы ла һәйбәт, тип күңелен йыуатһам, көслөһөң шул, ярар, шулай бирешмәйсә йәшә, тип яуапланы. Вафатына бишенсе йыл китте. Хәҙер генә аңлайым: атай-әсәй иҫән булғанда беҙ 30-ҙа ла, 40-та ла бала икәнбеҙ.


«Башнефть» компанияһының директорҙар советын Рәсәй энергетика министрының беренсе урынбаҫары Алексей Текслер етәкләне // Иҡтисад | новости башинформ.рф\n«Башнефть» компанияһының директорҙар советын Рәсәй энергетика министрының беренсе урынбаҫары Алексей Текслер етәкләне\n11:52, 28 июля 2015 Иҡтисад\nӨФӨ, 2015 йыл, 28 июль. /«Башинформ» мәғлүмәт агентлығы, Эльвира Латипова/.\n«Башнефть» акционерҙар нефть компанияһының директорҙар советы Рәсәй энергетика министрының беренсе урынбаҫары Алексей Текслерҙы рәйес итеп һайланы.\nАлексей Текслер марттан бирле директорҙар советы рәйесе вазифаһын башҡарҙы. Ул саҡта «Башнефть» компанияһын «Система» финанс корпорацияһынан дәүләткә ҡайтарыу буйынса процедуралар тамамланғас, акционерҙарҙың сираттан тыш йыйылышы үтте. Унда директорҙар советының яңы составы раҫланды. Рәйес вазифаһы Текслерға йөкмәтелде, әммә ул мәлгә хөкүмәттең рәйес һайлау тураһында директиваһы юҡ ине.\n30 июндә үткән йыйылышта директорҙар советы алдараҡ раҫланған составта яңынан һайланды.\nЯңы советҡа ун кеше, элекке составтан «Башнефть» президенты Александр Корсик һәм бойондороҡһоҙ директор Чарльз Ватсон инә. Башҡортостанды директорҙар советында республика Хөкүмәте Премьер-министрының беренсе урынбаҫары Рөстәм Мәрҙәнов һәм Башҡортостандың ер һәм мөлкәт мөнәсәбәттәре министры Евгений Гурьев күрһәтә.\n2014 йылдың 8 декабрендә «Башнефть» Мәскәү Арбитраж судының ҡарары буйынса федераль милеккә күсте. 21 июндә Рәсәй Президенты Владимир Путин «Башнефть» компанияһы акцияларының 25 процентын Башҡортостанға тапшырыу тураһындағы указға ҡул ҡуйҙы.\n«Башнефть» акционерҙар нефть компанияһы асыҡ акционерҙар йәмғиәте Рәсәйҙең 20-нән ашыу төбәгендә һәм сит илдә эшмәкәрлек алып бара. Үткән йыл йомғаҡтары буйынса Рәсәйҙә нефть табыу буйынса алтынсы (17,8 миллион тонна) һәм уны беренсел эшкәртеү буйынса дүртенсе урынды (21,7 миллион тонна) биләй. 1 ғинуарға нефть запастары — 2,15 миллиард баррель, запастар менән тәьмин ителеү 16,9 йыл тәшкил иткән.


“Хеҙмәт даны” миҙалы - яҡташтарыбыҙға\n11 Июнь 2021, 21:14\nБөгөн баш ҡаланың Профсоюздар йорто алдында Башҡортостан Башлығы Радий Хәбиров йөҙләгән кешегә “Хеҙмәт даны” миҙалы тапшырҙы.\nБөгөн баш ҡаланың Профсоюздар йорто алдында Башҡортостан Башлығы Радий Хәбиров 100 кешегә “Хеҙмәт даны” миҙалы тапшырҙы.\nРеспубликала тәүгә тапшырылған был миҙал көмөштән эшләнгән. Йөҙөндә ҡурай сәскәһен ҡосҡан ҡулдар һынландырылған. Уң яғына башаҡ, һул яғына тешле тәгәрмәс ҡуйылған, улар таҫмалар менән уратып алынған. Өҫтөндә - “Башҡортостан Республикаһы”, аҫтында “Хеҙмәт даны” тип яҙылған. Миҙалдың икенсе яғында баҫыу һүрәтләнгән.\nТантаналы сараны асып, Радий Хәбиров был көндөң тарихи булыуын билдәләне.\n- Профсоюздар йорто алдындағы майҙан бөгөнгө тантана өсөн юҡҡа һайланманы. Профсоюздар тәү сиратта хеҙмәт кешеһенең хоҡуҡтарын яҡлау менән шөғөлләнә. Был наградаларҙы 12 июнь – Рәсәй көнө алдынан биреү ҙә ҙур әһәмиәткә эйә. Өсөнсөнән, был майҙанда бөйөк Мостай Кәримдең һәйкәле тора. Ул - Социалистик хеҙмәт Геройы, үҙ иленең ысын улы һәм тыуған ерен данлаған бөйөк шәхес. Бөгөн был майҙанға төрлө һөнәр эйәләре саҡырылды. Һеҙҙең барығыҙ ҙа республиканың именлеге өсөн үҙ өлөшөн индергән шәхестәр.\nТәүләп миҙалды бүләкләнеүселәр араһынан кемгә бирергә тигән һүҙ сыҡҡас, был мотлаҡ Миләүшә Мортазина булырға тейеш тигән уртаҡ фекергә килдек. Башҡортостан сәнғәтен үҫтереүгә баһалап бөткөһөҙ өлөш индергән оло шәхес 15 июндә үҙенең 95 йәшлек юбилейын билдәләйәсәк, - тине Радий Фәрит улы.\nМиҙалды төрлө һөнәр эйәләренең алыуы иғтибарға лайыҡ. Бүләкләнеүселәр араһында табиптар, уҡытыусылар, ауыл хужалығы эшсәндәре, ғалимдар булыуы ҡыуандыра.\n“Хеҙмәт даны” миҙалы менән бүләкләнеүселәр араһында яҡташтарыбыҙҙың да булыуы ҡыуаныслы. Улар араһында Белорет үҙәк район клиник дауаханаһының траматолог-ортопеды Вил Мулланур улы Мөхәмәтов, 20-се мәктәп директоры Владимир Иванович Сатаров һәм Белорет металлургия комбинатының 2-се канат цехы машинисы Александр Викторович Горбачев та бар.


20 апрель — Башҡорт Википедияһы\n20 апрель Викимилектә\n20 апрель — григориан стиле буйынса йылдың 110-сы (кәбисә йылында 111-се) көнө. Йыл аҙағына тиклем 255 көн ҡала.\nБМО: Ҡытай теле көнө.\nЕр: Йәшәү асылын эҙләү көнө.\nКацелярия тауарҙары көнө.\nАҠШ: Банан көнө.\nКанада: Ил киноһы көнө.\nРәсәй: Донорҙар көнө.\nЕр: Профессиональ административ хеҙмәткәрҙәр көнө (апрелдең һуңғы тулы аҙнаһының шаршамбыһы).\nПакистан: Секретарь көнө.\nРәсәй: Эске эштәр министрлығының мобилизация подразделениелары көнө.\n1656: Рәсәй империяһында көмөш тәңкәләр урынына баҡыр аҡсалар индерелә.\n1901: Тантаналы шарттарҙа Мәскәү консерваторияһының Ҙур залы асыла.\n1902: Тәүге тапҡыр таҙа радий химик элементы алына.\n1940: АҠШ-та тәүге электрон микроскопты эшләтеп күрһәтәләр.\n1995: Башҡортостан Республикаһы Дәүләт Йыйылышы — Ҡоролтай һәм Татарстан Республикаһының Дәүләт Советы араһында Хеҙмәттәшлек тураһында протоколға ҡул ҡуйыла.\n2002: Өфөлә Башҡортостан Республикаһының Парламент тарихы музейы асыла.\nБатыр Вәлид (1905—26.02.1969), шағир. 1936 йылдан СССР Яҙыусылар союзы ағзаһы. Бөйөк Ватан һуғышында ҡатнашыусы.\nТалха Ғиниәтуллин (1925—7.11.2019), СССР һәм Рәсәйҙең рус телендә ижад иткән әҙибе. 1978 йылдан СССР Яҙыусылар союзы ағзаһы. Бөйөк Ватан һуғышында ҡатнашыусы. Башҡортостандың халыҡ яҙыусыһы (2010). Башҡорт АССР-ының атҡаҙанған мәҙәниәт хеҙмәткәре (1990). С. Т. Аксаков исемендәге премия лауреаты (2008). 1-се дәрәжә Ватан һуғышы (1985), 3-сө дәрәжә Дан (1944) ордендары кавалеры.\nМихайлов Александр Фадеевич (1925—2.01.1944), Бөйөк Ватан һуғышында батырҙарса һәләк булған яугир, мотоуҡсылар батальоны пулемётсыһы, гвардия рядовойы. Советтар Союзы Геройы (1943).\nФәррәхов Йосоп Тимербай улы (1935—31.01.2001), урман белгесе. 1961 йылдан Туймазы тәжрибә-үрнәк урман хужалығының Бишенде урмансылығы эшсеһе, 1977—1995 йылдарҙа урман питомнигы мастеры. СССР-ҙың Дәүләт премияһы лауреаты (1983). Хеҙмәт Ҡыҙыл Байраҡ ордены кавалеры (1986).\nЩербаков Виталий Александрович (1960), Башҡорт дәүләт ҡурсаҡ театры артисы. Башҡортостандың атҡаҙанған артисы.\nБорзунова Александра Степановна (1896—1980), ғалим-психиатр.1924 йылдан Һарытау, Томск, Ленинград ҡалалары дауалау учреждениелары табибы. 1937 йылдан Башҡорт дәүләт медицина институты уҡытыусыһы, шул иҫәптән 1946—1953 йылдарҙа психиатрия кафедраһы мөдире, бер үк ваҡытта 1937—1953 йылдарҙа Башҡортостан республика психиатрия дауаханаһы табибы. Медицина фәндәре докторы (1952), профессор (1953). СССР-ҙың һаулыҡ һаҡлау отличнигы (1949). Сығышы менән Һамар губернаһынан.\nҒәбитов Зариф Нурый улы (1887—8.04.1928), хужалыҡ һәм дәүләт органдары эшмәкәре. 1919—1921 йылдарҙа Бөрйән-Түңгәүер кантон халыҡ хужалығы советы рәйесе, 1923—1925 йылдарҙа Башҡортостан тау тресы идарасыһы, бер үк ваҡытта 1925—1927 йылдарҙа Халыҡ Хужалығының Башҡортостан Үҙәк Советы рәйесе. Сығышы менән хәҙерге Башҡортостан Республикаһының Баймаҡ районы Юлыҡ ауылынан.\nДмитриев Павел Алексеевич (1902—2.11.1943), Бөйөк Ватан һуғышында һәләк булған ғалим-археолог. 1920—1930 йылдарҙа Уралда һәм Урал алдында археологик экспедициялар үткәреүсе, шул иҫәптән Ағиҙел йылғаһы буйындағы сармат ҡурғандарын ҡаҙыуҙа һәм өйрәнеүҙә ҡатнашыусы. Тарих фәндәре кандидаты. Сығышы менән Төмән ҡалаһынан.\nЛатыпова Рәмзиә Хәзинур ҡыҙы (1927—2018), мәғариф алдынғыһы. Шаран районының хәҙерге Ибраһим Абдуллин исемендәге Ерекле урта мәктәбенең элекке уҡытыусыһы. «Почёт Билдәһе» ордены квалеры.\nҒәбитов Фәрит Фатих улы (1937—12.11.2020), партия һәм дәүләт органдары хеҙмәткәре, йәмәғәтсе. 1992—2006 йылдарҙа «Башкиновидеопрокат» дәүләт ижади-производство идаралығы етәксеһе урынбаҫары, 2008 йылдан Башҡортостан Республикаһы Кинематографсылар союзының яуаплы секретары, 2014—2020 йылдарҙа — рәйесе. Башҡортостан Республикаһының атҡаҙанған мәҙәниәт хеҙмәткәре, Рәсәй Федерацияһының почётлы кинематографсыһы. Башҡортостан Республикаһының Почёт грамотаһы менән бүләкләнеүсе, Салауат Юлаев ордены кавалеры.\nНураева Нәсимә Ниғәмәтйән улы (1942), төҙөүсе. 1962—1998 йылдарҙа «Башмедьстрой» тресының Хәйбулла районы Аҡъяр ауылындағы 292-се механизацияланған күсмә колоннаһы штукатур-маляры, 1977 йылдан — бригадиры. Башҡорт АССР-ының атҡаҙанған төҙөүсеһе (1982). Сығышы менән хәҙерге Башҡортостан Республикаһының Баймаҡ районы Иҫән ауылынан.\nНиғмәтуллин Ришат Ғаяз улы (1952), ғалим-инженер-технолог, комсомол, партия органдары һәм сәнәғәт тармағы ветераны. 2010 йылдан «Химмотолог» йәмғиәте директоры, бер үк ваҡытта Өфө дәүләт авиация техник университеты уҡытыусыһы. Техник фәндәр докторы (1999). Башҡортостан Республикаһының атҡаҙанған уйлап табыусыһы (2010).\nИшморатова Светлана Ирек ҡыҙы (1972), спортсы, биатлонсы, йәмәғәтсе, хәрби хеҙмәткәр, запастағы полковник. 2016 йылдан Мәскәүҙең ЦСКА футбол клубы етәксеһе урынбаҫары. Рәсәй Федерацияһының бишенсе саҡырылыш (2007—2011) Дәүләт думаһы депутаты. Олимпия уйындарында ҡатнашыусы. Биатлон буйынса Олимпия уйындары, донъя һәм Европа чемпионы. Рәсәйҙең атҡаҙанған спорт мастеры.\nСимон (донъяуи исеме Шлеёв Семён Иванович; 1873—18.08.1921), христиан дине әһеле. 1920—1921 йылдарҙа Өфө һәм Стәрлетамаҡ епискобы. Дини тәғлимәт кандидаты (1899). Архимандрит (1918). Священник дәрәжәһен (1900), монахлыҡ (1918) ҡабул иткән. Сығышы менән Сембер губернаһы Явлей ауылынан.\nМаннанова Роза Ғәбдерәүеф ҡыҙы (1923—22.10.2012), мәғариф һәм йәмәғәт эшмәкәре, РСФСР-ҙың халыҡ мәғарифы отличнигы (1962), БАССР мәктәбенең атҡаҙанған уҡытыусыһы (1966).\nСәғитова Фәрзәнә Фәтҡулла ҡыҙы (1943), йырсы, юғары мәктәп уҡытыусыһы, профессор (2009). Рәсәй Федерацияһының (2008) һәм Башҡортостан Республикаһының (1997) атҡаҙанған сәнғәт эшмәкәре, Башҡорт АССР-ының атҡаҙанған мәҙәниәт хеҙмәткәре (1983). Ғәзиз Әлмөхәмәтов исемендәге призға республика йәш йырсылар конкурсы лауреаты (1970).\nЮзыкайн Алексей Михайлович (1943—15.05.2004), мари яҙыусыһы, журналист, йәмәғәт эшмәкәре. СССР Журналистар союзы ағзаһы.\nШәйхәттәрова Лилиә Ғәйнислам ҡыҙы (1949), ветеринария хеҙмәте ветераны. 1985—2002 йылдарҙа Ҡариҙел районы ветеринария станцияһы етәксеһе. Башҡортостан Республикаһының атҡаҙанған ауыл хужалығы хеҙмәткәре (1998).\n1650: Феличе Бозелли, Италия рәссамы.\n1745: Филипп Пинель, Франция табибы, илдә фәнни психиатрияға нигеҙ һалыусы.\n1840: Одилон Редон (1840), Франция рәссамы, график, декоратор, символизмға нигеҙ һалыусыларҙың береһе.\n1850: Жан-Франсуа Рафаэлли, Франция рәссамы, гравёр, иллюстратор.\n1926: Ахинян Григор Мушегович, СССР һәм Әрмәнстан композиторы.\n1935: Юрий Семёнов, СССР һәм Рәсәйҙең космос техникаһы конструкторы, 1989—2005 йылдарҙа «Энерия» ғилми-производство берекмәһенең генераль директоры.\n1950: Александр Лебедь, СССР һәм Рәсәйҙең хәрби һәм дәүләт эшмәкәре, генерал-лейтенант.\n1985: Брент Сибрук, Канада хоккейсыһы, Олимпия чемпионы (2010), Стэнли Кубогын яулаусы\n20 апрелдә вафат булғандар\nhttps://ba.wikipedia.org/w/index.php?title=20_апрель&oldid=1129259 ҡабул ителгән\nБыл бит һуңғы тапҡыр 07:49 24 апрель 2022 үҙгәртелгән.


Шаран районы аграрийҙары ла яҙғы сәсеү эштәренә төштө\nЙылдағыса байрамды ололар ҙа, мәктәп уҡыусылары ла, ҙурлап билдәләне.\nБаҫыуға тикшереү үткән техникалар сығасаҡ. Ижади коллективтар хеҙмәтсәндәрҙе, ерҙе данлап концерт номерҙары менән сығыш яһаны. «Шаранагрогаз» ойошмаһы хужалығы быйыл 4 мең гектар майҙанға бөртөклө һәм ярауай культураларҙ сәсергә иҫәп тота. Уның 800 гектарына бойҙай, 900-нә арпа, 400-нә күп йыллыҡ үләндәр, 200 гектарға көнбағыш сәсеү ҡаралған. Быйыл Шаран хеҙмәтсәндәре баҫыуға үткән йылдар менән сағыштырғанда, ун көнгә һуңыраҡ төшкән. Был һауа шарттарына бәйле. Хужалыҡ эшсәндәре 9 майға тиклем иртә культураларҙы тамамларға ниәтләй. 1760 эре мөгөҙлө малы, 2000 баштан ашыу сусҡа, 170 баш аты булған йәмғиәт быйыл уңыштың яҡшы булырына өмөтләнә.


Кешеләрсә ысын ғүмере бар » "Йәшлек" гәзите\nГазета "Йәшлек" » Махсус бит » Письма » Кешеләрсә ысын ғүмере бар\nБөгөн Вәсил Насир улы Харрасов Алыҫ Көнсығышта, Курил утрауҙарының береһе – Кунашир утрауында мотоуҡсылар ротаһында хеҙмәт итеп йөрөй. Ҡояш ҡалҡҡан яҡтағы ваҡытҡа, климат үҙенсәлегенә өйрәнеп китеүе ҡыйыныраҡҡа тура килә. Шулай булмай ни, утрауҙы дүрт тарафтан да диңгеҙ уратып алған. Әммә ағайым бындай ғына һынауҙарға бирешкәндәрҙән түгел. Ул һәр бер ауырлыҡты ысын ир-егеттәргә хас тәүәккәллек, ҡәтғилек менән еңеп сыға белде. Гелән үҙе өҫтөндә эшләне. Мәктәпте көмөш миҙалға тамамлағандан һуң Өфө дәүләт авиация техник университетына уҡырға инде. Ҡулына диплом алғас, бер йыл Әхмәтзәки Вәлиди исемендәге республика Милли китапханаһының автоматлаштырыу бүлегендә етәксе булып эшләп тә өлгөрҙө. Ә хәҙер ватаныбыҙ алдында изге бурысын намыҫлы итеп үтәп йөрөй.\nБыны раҫлап, атай-әсәйебеҙ исеменә хәрби часть командирҙарынан рәхмәт хаты килде. Полковник Анатолий Кукарцев былай тип яҙа:\n«Хөрмәтле Насир Нәҡип улы һәм Римма Мөғин ҡыҙы! Һеҙгә улығыҙҙы яҡшы кеше итеп тәрбиәләгәнегеҙ өсөн бөтөн командование исеменән рәхмәт белдерергә рөхсәт итегеҙ. Ул ошо ҡыҫҡа ваҡыт эсендә үҙен тик яҡшы яҡтан ғына күрһәтте. Намыҫлы, дисциплиналы, ғәҙел, принциплы хәрби хеҙмәткәр ул. Командование һәм иптәштәре араһында ҙур хөрмәт ҡаҙанды. Ҡыйын минуттарҙа иптәштәренә һәр саҡ ярҙамға килергә әҙер. Профессиональ әҙерлеге өсөн подразделение офицерҙары тарафынан маҡтауға лайыҡ.\nҺеҙҙең улығыҙ кеүек хәрби хеҙмәткәрҙәргә таяна ла инде илебеҙҙең Ҡораллы Көстәре. Һеҙ уның менән ғорурлана алаһығыҙ. Улығыҙ хәрби бурысын еренә еткереп, яҡшы итеп башҡара. Уны башҡалар өлгө итеп ҡуя.\nҺеҙҙең улығыҙ тағы ла нығынды, йыйнағыраҡ булып китте, ысын иргә әүерелде, тип ышандыра алабыҙ. Тиҙҙән быны үҙ күҙегеҙ менән күрә аласаҡһығыҙ.\nУлығыҙҙың барыһы ла һәйбәт: һаулығы, кәйефе. Ул артабан да шулай уҡ яҡшы хәрби хеҙмәткәрҙәребеҙҙең береһе, әрме отличнигы булып ҡалыр, тип ышанабыҙ.\nАтай-әсәйгә ошонан да ҙурыраҡ бүләк булыуы мөмкинме һуң?! Ил алдында йөҙҙө ҡыҙартмаған улдар булғанда, ҡартлыҡта ла бәхеткә төрөнөп йәшәргә өмөт бар. Ватаныбыҙҙа тормош тыныс булыр, тигән ышаныс та һүнмәй. «Кешеләрсә ысын ғүмере бар йәшәй белгән ысын һәр ирҙең», – тип әйткән Хәй Мөхәмәтйәров үҙ заманында. Вәсил ағайыма был һүҙҙәр нисек тап килеп тора!\nСығыу ваҡыты 2-11-2010, 11:09 | Ҡаранылар: 2179


Башҡортостандың Контроль-иҫәп палатаһы – Рәсәйҙә иң яҡшылар иҫәбендә\n23 Декабрь 2011, 18:30\nРәсәйҙәге Контроль-иҫәп органдары ассоциацияһының яҡынса һөҙөмтәләре буйынса, Башҡортостандың Контроль-иҫәп палатаһы 2011 йылда иң яҡшы унау иҫәбенә инде. Һуңғы йомғаҡтар алдағы йылдың мартында яһаласаҡ.\n— Уғаса позицияларыбыҙҙы нығытырбыҙ ғына, тип ышанам. 2012 йылда Башҡортостандың Контроль-иҫәп палатаһы эшмәкәрлеге контроль һәм эксперт-аналитик сараларын үткәреү сифатын яҡшыртыуға, шулай уҡ республиканың Финанс министрлығы менән бергә тикшереүҙәр үткәреү тәжрибәһен үҫтереүгә йүнәлтеләсәк. Бынан тыш, беҙ Иҫәп палатаһы һәм Рәсәйҙәге Контроль-иҫәп органдары ассоциацияһы менән хеҙмәттәшлек итеүҙе үҫтереү һәм нығытыу, шулай уҡ республиканың матди һәм финанс ресурстары менән идара итеү системаһында коррупция күренештәрен асыҡлау буйынса хоҡуҡ һаҡлау органдары менән килешеп эш итеү буйынса эш тәҡдим итмәксебеҙ, - тип һыҙыҡ өҫтөнә алды Башҡортостан Республикаһы Контроль-иҫәп палатаһының йомғаҡлау ултырышында уның рәйесе Салауат Харасов.\nТеги:башҡортостан республикаһының контроль-иҫәп палатаһыэш һөҙөмтәләре


“Башҡорт халҡының үсеш стратегияһы” әҙерләнә\n8 Февраль 2019, 13:07\nБөтә донъя башҡорттары ҡоролтайы “Башҡорт халҡының үҫеш стратегияһы”н төҙөүҙә ҡатнашырға саҡыра. Документ проектын иҗтимағи ойошма Башҡортостан ойошторолоуға 100 йыл тулыу уңайынан үткәреләсәк V Бөтә донъя башҡорттары ҡоролтайы съезына әҙерләй. Ҡоролтай халыҡҡа мөрәҗәғәт ҡабул итте.\nМилләттебеҙҙең киләсәген 20, бәлки 50 йылдан һуң ниндәй итеп күҙаллайһығыҙ? Халыҡ иҫәбе артырмы, кәмерме? Тыуған телебеҙҙә һөйләшеүселәр һаны ниндәй булыр?\nБыуаттар үткәс тә башҡорт милләте булараҡ һаҡланып ҡалыу өсен бөгөндән ең һыҙғанып тотонайыҡ! “Башҡорт халҡының үҫеш стратегияһы”н бергәләп төҙөйөк! Милләтебеҙ киләсәге – беҙҙең ҡулда.\n“Башҡорт халҡының үҫеш стратегияһы” проектын халҡыбыҙҙың ҙур йыйыны – V Бөтә донъя башҡорттары ҡоролтайына әҙерләү мөһим. Документтың нигеҙен тәшкил итергә тейешле төп элементтарҙы, уның маҡсаттарын, шулай уҡ төҙөлөш механизмын эксперттар менән бергә ябай халыҡ та билдәләй ала.\nХалыҡтан тәҡдимдәр йыйыу, милләт киләсәген хәл итәсәк документты бергәләп төҙөү өсөн махсус сайт асылды: http://strategy.bashkort.org/ Унда Стратегия һәм уның проектын эшләү барышы тураһында мәғлүмәт ҡуйыла. Тәҡдимдәрҙе сайтҡа халыҡ үҙе керетә.\nУй-фекерҙәрҙе, шулай уҡ, Ҡоролтайҙың “Вконтакте” социаль селтәрендәге рәсми битендә (https://vk.com/ik_vkb) ҡалдырырға мөмкин”.


Мөһим эш тураһында ҡыҙыҡлы итеп\n27 Сентябрь 2021, 14:51\n“Транснефть – Урал” АЙ-һының йәш белгестәре мәктәптәрҙә тематик дәрестәр үткәрҙе.\nНефтте транспортировкалауҙың иң ышаныслы ысулы ниндәй икәнлеген беләһегеҙме? Магистраль насос бер сәғәт эсендә күпме нефтте һурҙырып ағыҙа? “Транснефть” компанияһында иң кәрәкле һөнәр эйәләре кем? Ошо һәм башҡа бик күп һорауҙарға Башҡортостан Республикаһы, Силәбе, Ҡурған өлкәләренең юғары класс уҡыусылары хәҙер еңел яуап бирә ала. Быларҙың барыһы ла “Транснефть – Урал” АЙ-һының йәш белгестәре үткәргән ҡыҙыҡлы дәрестәрҙең һөҙөмтәһе.\nАсыҡ дәрестәрҙең уҡыу йылының нәҡ беренсе айында уҡ ойошторолоуы бер ҙә осраҡлы түгел. “Транснефть – Урал” хеҙмәткәрҙәре сентябрҙә һөнәри байрамы – Нефтселәр көнөн билдәләне бит. Әммә сентябрь айын һайлауҙың икенсе, хатта тағы ла мөһимерәк сәбәбе бар - “Транснефттәге” эш менән ҡыҙыҡһынған юғары класс уҡыусыларының алдында теүәл фәндәргә ныҡлап иғтибар биреү өсөн бер йыл ваҡыттары бар. Асыҡ дәрестәрҙең һөҙөмтәһенә ҡарағанда, ундай уҡыусылар күп буласаҡ.\nЯлҡытҡыс монолог урынына нефть белгестәре мәктәп уҡыусыларына йәнле диалог тәҡдим итте – алып барыусылар үҙ эштәре тураһында ғына һөйләп ҡалманы, ә балаларҙың эрудицияһын тикшереп, һөйләшеү өсөн темалар ҙа тәҡдим итте. Ошондай әүҙемлелек дәрестәрҙе үҙенсәлекле һәм ҡыҙыҡлы итте. Бынан тыш уҡыусылар тармаҡтың үткәргес торба һалыусыһы һәм тауар операторы, диспетчер һәм технологик ҡоролмаларҙы ремонтлау слесары кеүек һөнәрҙәр тураһында йәнле видеороликтар ҡарап, тейешле мәғлүмәт алды. Йәш белгестәр “Транснефть” предприятиеларының күп һанлы ҡала, ауылдарҙы төҙөкләндереүгә, мәғариф, медицина, мәҙәниәт һәм спортты үҫтереүгә индергән өлөшө тураһында ла һөйләне. Ҡайһы бер мәктәптәрҙә бындай миҫалдарҙы килтерергә лә кәрәкмәне. Сөнки асыҡ дәрестәр нәҡ компания ремонтлаған һәм йыһазландырған кластарҙа үтә ине.\n- Бындай дәрестәр мәктәп уҡыусыларына торба һалыу транспорты эшмәкәрлеге тураһында төшөнсә бирә, шулай уҡ беҙҙең тармаҡтың эшсе һөнәрҙәрен популярлаштыра, уларҙың мөһимлеген һәм кәрәклеген күрһәтә,-тип билдәләп үтте “Транснефть – Урал” АЙ-һының генераль директор урынбаҫары Асҡар Әминев. - Дәрестәрҙе үткәргән беҙҙең филиалдарҙың йәш белгестәре үҙҙәре яңыраҡ парта артында ултыра ине, шуға күрә уларға үҫмерҙәр менән уртаҡ тел табыуы еңелгә тура килде. Бынан тыш улар - әүҙем һәм белемгә ынтылған йәштәрҙең шәп белем һәм кәрәкле һөнәр өлгәшә алыуҙарының яҡшы өлгөһө ул.\nӘйткәндәй, асыҡ дәрестәрҙә ҡатнашҡан мәктәп уҡыусылары араһында ата-әсәләре беҙҙең станцияларҙа эшләгәндәр ҙә бар ине. Һәм был балаларҙың күбеһе ата-әсәләренең хеҙмәтенә яңыса ҡарап, уның ни тиклем ҡатмарлы, киң һәм мөһим булыуын аңлай алды.\nБындай форматта үткән аралашыу нефть үткәреүселәргә лә, “ҡабул итеүсе яҡ” йәғни уҡыусыларға һәм уҡытыусыларға ла оҡшаны. Күп мәктәп директорҙары һәм уҡытыусылары киләсәктә “Транснефть – Урал”ды дәрес үткәрергә саҡырыуға әҙер. Иң мөһиме – шәп перспектива күрһәтелеүе менән уҡыусылар үҙҙәре лә ҡыҙыҡһынды. Юғары технологиялар, яуаплы һәм ҡыҙыҡлы һөнәр, бар ғүмереңде бағышларлыҡ мөһим эш – бына ул, яныңда ғына. Әлбиттә, тырышлыҡ һалырға кәрәк буласаҡ, әммә был туҡтатырға тейеш түгел. Сөнки уның һөҙөмтәһе быға лайыҡ!


Башҡортостан наркобаҙары ярты миллион һумдан ҡолаҡ ҡаҡты // Йәмғиәт | новости башинформ.рф\nБашҡортостан наркобаҙары ярты миллион һумдан ҡолаҡ ҡаҡты\n17:01, 4 октября 2010 Йәмғиәт\nҮткән аҙнала республика наркополицейскийҙары 3,5 кг марихуананы һәм 115 грамм героинды законһыҙ әйләнештән алған. Был күләмдәге наркотиктар хужаларына 500 мең һум аҡса килтерер ине, тип хәбәр итә Рәсәй Федерацияһының Наркотиктар әйләнешен контроллек итеү федераль хеҙмәтенең Башҡортостан Республикаһы буйынса идаралығының матбуғат хеҙмәте.\n«Мәк» операцияһы сиктәрендә Башҡортостан наркоконтроле оперативниктары ике килограмдан ашыу марихуана һаҡлаған 33 йәшлек өфөлөнө ҡулға ала. Өфөлә йәшәгән 50 йәшлек эшһеҙ ҡатындың ихатаһында 100 грамм героин табыла.\nҮкән аҙнала наркоконтроль хеҙмәткәрҙәре йәмғеһе 45 енәйәт эше асҡан.


Ике өлөшлөләр — Башҡорт Википедияһы\n(Magnoliopsida битенән йүнәлтелде)\nИке өлөшлөләр (лат. Dicotylédones), йәки Магнолиопси́дтар (лат. Magnoliópsida)—орлоҡ бәбәктәрендә ике орлоҡ өлөшө булған сәскәле үҫемлектәр класы. Мәҫәлән: имән, алмағас, кишер, астра, ҡаба, көнбағыш, әсе борсаҡ, мәк һ.б.\nМагнолияның сәскәһе(Magnolia grandiflora)\nПорядок һәм семьялар\nСәскәле үҫемлектәрҙе ике класҡа — ике өлөшлөләр класына һәм бер өлөшлөләр класына берләштерәләр.\nҮҫемлектең теге йәки был класҡа инеүен уларҙың бәбәгендәге орлоҡ өлөштәренең һанына, япраҡтарының һеңерсәләнеүенә, орлоҡтан үҫкән йәш үҫемлектең тамыр системаһына һәм башҡа сифаттарына ҡарап билдәләйҙәр.\nӘгәр үҫемлектең ике орлоҡ өлөшлө бәбәге булһа, уны ике өлөшлөләр класына индерәләр. Мәҫәлән, фасоль бәбәге ике орлоҡ өлөшлө; уға ярашлы япраҡтарының һеңерсәләре селтәр һымаҡ, тамыр системаһы — үҙәк тамыр.\nИке өлөшлөләр класына япраҡлы ағастар һәм ҡыуаҡтарҙың, йәшелсә һәм ҡайһы бер баҫыу культураларының бөтәһе лә тиерлек, декоратив үлән үҫемлектәренең һәм ҡырағай үҫемлектәрҙең күптәре инә.\nӘгәр үҫемлек бәбәге бер орлоҡ өлөшлө, япраҡ һеңерсәләре параллель йәки дуға һымаҡ һәм тамыр системаһы суҡ тамыр булһа, уны бер өлөшлө үҫемлектәр класына индерәләр. Бер өлөшлө үҫемлектәргә бөтә культуралы һәм ҡырағай үҫә торған ҡыяҡлылар, күрәндәр, ләлә сәскәлеләр инә.\nЛәкин бер генә билдәһенә ҡарап, үҫемлектең ҡайһы класҡа инеүен билдәләү һәр ваҡытта ла мөмкин булмай.\nУрманда үҫә торған ҡарға күҙе үҫемлеге япрағының һеңерсәләре селтәр һымаҡ, ләкин бәбәге бер орлоҡ өлөшлө. Ҡарға күҙен бер өлөшлө үҫемлектәргә индерәләр.\nӘ юл япрағының һеңерсәләре дуға һымаҡ, тамыр системаһы суҡ тамыр, ләкин уны ике өлөшлө үҫемлектәргә индерәләр, сөнки уның бәбәге ике орлоҡ өлөшлө.\nБөтә сәскәле үҫемлектәр (бер өлөшлөләр һәм ике өлөшлөләр) Сәскәле үҫемлектәр, йәғни Ябыҡ орлоҡлолар, бүлеген төҙөй.\nБөтә бүлектәр Үҫемлектәр батшалығына берләшә. Үҫемлектәр батшалығында 350 000 самаһы төр иҫәпләнә. •\nИке өлөшлөләрҙең орлоҡ төҙөлөшө:\na — ҡабығы, b — эндосперм, c — орлоҡ өлөштөре (бәбәктең бер өлөшө), d — бәбәк\n350 мең төр үғемлектең 250 мең тирәһе сәскәле үҫемлектәргә ҡарай. Сәскәле үҫемлектәрҙең 190 мең өр тирәһе ике өлөшлөләр класына инә. Систематика буйынса бөтәһе 429 ғаилә тәшкил итеп, 10 мең тирәһе ырыуға бүленәләр.\nИке өлөшлөләрҙе айырып торған билдәләр:\nБәбәге ике орлоҡ өлөшлө;\nТамыр системаһы: 1) сығышы буйынса төп тамыр системаһы булып тора, 2)формаһы буйынса үҙәк тамыр системаһына ҡарай;\nҠабыҡ менән үҙағас араһында ҡулса яһап яһағыс туҡыма — камбий ята;\nҺабаҡтары үлән йәки ағасланған һабаҡ.Ағас һабаҡ камбий арҡаһында йыуанлыҡҡа үҫә ала;\nЯпраҡтары ябай, ҡатмарлы, бөтөн йәки телгеләнгән. Япраҡ йәймәләре селтәрле һеңерсәле;\nСәскә өлөштәренең һаны 4-кә йәки 5-кә бүленә.\nКеше тормошонда әһәмиәттәреҮҙгәртергә\nИке өлөшлөләрҙең халыҡ хужалығында әһәмиәте бик ҙур.\nУлар араһында аҙыҡ кҡльтуралары, мал аҙығы культуралары булғандары күп (картуф, ҡарабойҙай, соя, борсаҡ, фасоль, сөгөлдөр төрҙәре.\nБик күп емеш-еләк культуралары: алмағас, груша, виноград, гранат, хөрмә, абрикос, айва, еләк, ағас еләге һәм башҡалар.\nМай культуралары: көнбағыш, арахис, горчица, етен, зәйтүн майы.\nДарыу үләндәре, тәмләткестәр, сүс биреүсе үҫемлектәр, эсемлектәр, косметик сеймал үҫемлектәре, декоратив үҫемлектәр, төҙөлөш материалы биреүсе ағастар һәм башҡалар.\nhttps://ba.wikipedia.org/w/index.php?title=Ике_өлөшлөләр&oldid=1106820 ҡабул ителгән\nПоследний раз редактировалась 19 ғинуар 2022 в 14:01\nБыл бит һуңғы тапҡыр 14:01 19 ғинуар 2022 үҙгәртелгән.


Өфөнөң 2-се йылылыҡ электр станцияһындағы реконструкцияланған ҡаҙандар һыуыҡтарҙа һынау үтте // Иҡтисад | новости башинформ.рф\nӨфөнөң 2-се йылылыҡ электр станцияһындағы реконструкцияланған ҡаҙандар һыуыҡтарҙа һынау үтте\n15:30, 2 марта 2010 Иҡтисад\nӨфөләге 2-се йылылыҡ электр станцияһының яңыртылған һыу йылытыусы ике ҡаҙаны файҙаланыуға тапшырылған тәүге ҡышта уңышлы эшләне. Улар көсөргәнештәр артҡан осорҙа ҡулланыусыларға йылылыҡ энергияһы етештереү өсөн тәғәйенләнгән. Энергетиктарҙың өмөттәре аҡланды.\nҺыу йылытыу ҡаҙандарын реконструкциялау йылылыҡ электр станцияһын яңынан техник йыһазландырыуҙың мөһим этабы булды. Ҡаҙандарҙың етештереү ҡеүәте 100-ҙән сәғәтенә 120 Гкалға артты. Был, үҙ сиратында, йылылыҡ электр үҙәгенең уртаса баҫымлы блок агрегаттарынан көсөргәнеште яңыртылғандарына күсерергә мөмкинлек бирҙе. Агрегаттар демонтажланған, уларҙың урынында яҡын арала быу-газ ҡулайламаһы төҙөлөшө башлана — әле унда фундамент эштәре башҡарыла, тәүге свайҙар ҡағыла.\nБыйылғы ҡышта ике һыу йылытыу ҡаҙаны ла әүҙем ҡулланылған, шулай ҙа 2-се ҡаҙан ауырлыҡтың төп өлөшөн үҙ өҫтөнә алған. Ҡаты һыуыҡтарҙа селтәрҙәге һыуҙы билдәләнгән кимәлдә тотоу өсөн ҡаҙандар тәүлек әйләнәһенә эшләгән. Элек, реконструкцияға тиклем, бындай һыуыҡтарҙа бер нисә белгестең бергә эшләүе талап ителгән. Хәҙер иһә үҙәк идара итеү щитынан бер машинист барыһын да контролдә тота. Компьютер мониторында агрегаттар эшенең бар күрһәткестәре лә асыҡ күренә. Был температура графигын бирелгән үлсәмдә тоторға, эштең экономиялы режимын һаҡларға ярҙам итә.\n«Башкирэнерго» асыҡ акционерҙар йәмғиәтенән хәбәр итеүҙәренсә, әлеге мәлдә ике ҡаҙанлыҡ та резервта тора, ләкин һауа температураһы ныҡ түбәнәйгәндә улар тиҙ арала эшкә ҡушыласаҡ.\nТеги: энергетика, Башкирэнерго, 2-се йылылыҡ электр станцияһы


«Салауат Юлаев» хоккей клубы тарихында иң яҡшы бомбардир Владимир Быков вафат булды // Спорт | новости башинформ.рф\n«Салауат Юлаев» хоккей клубы тарихында иң яҡшы бомбардир Владимир Быков вафат булды\n15:06, 15 января 2018 Спорт\nӨФӨ, 2018 йыл, 15 ғинуар. /«Башинформ» мәғлүмәт агентлығы, Наталья Овчарук/.\nЙәкшәмбе кис, 14 ғинуарҙа, Өфөнөң «Салауат Юлаев» хоккей клубы тарихында иң яҡшы бомбардир Владимир Быков арабыҙҙан китте. Билдәле һөжүмсегә 68 йәш ине. Был хаҡта клубтың рәсми сайтында хәбәр ителә.\nФорвард 14 йәшенән алып: 1965 йылдан 1979 йылға тиклем «Салауат Юлаев» өсөн сығыш яһаны. Быков Өфө боҙ дружинаһы өсөн 342 шайба индерҙе. Хоккейсы карьераһын тамамлағас, Владимир Викторович үҙ хоккей командаһында тренер, 2009 йылдан «Толпар» начальнигы вазифаһында эшләне.\nЛегендар хоккейсы менән хушлашыу 16 ғинуарҙа иртәнге сәғәт 11-ҙә Спорт һарайында уҙа.


Юл – кешенең холҡон күрһәткән көҙгө » Башҡортостан гәзите | Газета Башкортостан на башкирском языке\nБашҡортостан гәзите » Иман » Юл – кешенең холҡон күрһәткән көҙгө\nЮл – кешенең холҡон күрһәткән көҙгө 26.10.2018 // Иман\nДинебеҙҙәге “Һаҡланғанды һаҡлармын” тигән аҡыл ниңә онотола?\nБорон әҙәм балаһы бер урындан икенсеһенә күсеп йөрөү, йөк ташыу өсөн ат, дөйә һәм башҡа хайуандарҙы файҙаланған. “Ҡөрьән Кәрим”дә шулай тиелә: “Мин һеҙгә менеп йөрөү өсөн хай-уандар яралттым”. Ләкин заман уҙа бара, ғилем алға китеү арҡаһында был сараға ихтыяж кәмегән, урынына техника барлыҡҡа килгән.\nМәғлүм ки, Ҡөрьәндәге “Тимер” сүрәһендә: “Беҙ тимерҙе күктән төшөрҙөк, унда шул тиклем көс, ҡеүәт һәм әҙәм балаһы өсөн ҙур файҙа бар”, – тиелә. Хәҙер тимер һәр ерҙә тиерлек ҡулланыла, унан эшләнгән техника көндән-көн камиллаша. “Үҙегеҙ менеп йөрөгән ҡулайламаларҙы төҙөк хәлдә тотоғоҙ, ислах ҡылып файҙаланығыҙ”, – тигән пәйғәмбәребеҙ Мөхәммәт ғәләйһис-сәләм мөбәрәк хәҙисендә. Техника төҙөк булһа, кеше юлланған еренә барып етә, хәүеф-хәтәргә тарымай. Шул уҡ ваҡытта, әлбиттә ки, водителдең яуаплы булыуы мөһим. Белеүебеҙсә, был йәһәттән бөгөн дәүләт етәкселәре тарафынан ҙур эш башҡарыла: автомобилдәрҙең һәм башҡа төрлө техниканың техник торошо тикшерелә, водителдәргә талаптар арта. Бәләкәй генә хатаның йәки иғтибарһыҙлыҡтың да ҙур һәләкәткә килтереү ихтималлығы барыбыҙға ла мәғлүм.\nӘммә бәғзе шоферҙарҙың юл ҡағиҙәләрен һаҡламауын ишетеп-күреп торабыҙ. Йәмәғәт транспортын йөрөтөүселәргә генә түгел, шәхси водителдәргә лә ҡағыла был. Хәҙер һәр кемдең тиерлек техника һатып алырға мөмкинлеге бар. Һөҙөмтәлә урамдарҙа машина бихисап, шуға тығындар барлыҡҡа килә. Бындай осраҡта һәр кем үҙенең генә түгел, башҡаларҙың да именлеген уйлап, юл ҡағиҙәләренә ныҡлы иғтибар бирергә, яуаплы, түҙемле булырға тейеш. Динебеҙ тап шуға – сабырлыҡҡа, яҡындарыңды, эргә-тирәңдәгеләрҙе хәстәрләргә ҡуша. Шул уҡ ваҡытта техниканы дөрөҫ һәм һаҡсыл файҙаланырға, еренә еткереп ҡарарға тейешбеҙ.\nӘ юл ҡағиҙәләренә яңылары өҫтәлә, үҙгәрештәр индерелә, сөнки хәрәкәт көндән-көн ҡатмарлаша, юл тығыҙлана. Ғилемде бишектән алып гүргә кергәнсе өйрән тигәндәй, яңы ҡанундарҙы даими үҙләштереп барһаҡ, ғәмәлдә теүәл үтәһәк, сәфәрҙәребеҙ хәйерле булыр, иншаллаһ. Кире осраҡта иһә фажиғәләр артҡандан-артасаҡ.\nЮлда йәйәүлеләр, пассажирҙар һәм водителдәр араһында хөрмәт булырға тейеш. Эскән килеш йәмәғәт урындарында йөрөү, рулгә ултырыу сәбәпле лә әллә күпме ғүмер ҡыйылғанын әҙәм балалары хәтеренән сығармаҫҡа бурыслы. Пәйғәмбәребеҙ Мөхәммәт ғәләйһис-сәләм мөбәрәк хәҙисендә: “Мосолман башҡаларға теле менән дә, башҡа төрлө йәһәттән дә зарар килтерергә тейеш түгел”, – тигән икән, был аҡылды юлда ла онотмаҫҡа тейешбеҙ.\nЮл – үҙе тормош. Унда кешенең холҡо, тәрбиә кимәле асыҡтан-асыҡ сағыла. Тапап үтеп, алға сығырға ашҡынғандар ҙа, уртаса тиҙлектә елгәндәр ҙә, ҡыймай ғына ситтә барғандар ҙа, һәлкәүҙәр ҙә, битарафтар ҙа, тәкәбберҙәр ҙә бихисап. Ә юл өсөн барыһы ла бер – һис кем өҫтөн түгел. Фәҡәт ҡағиҙәләрҙе теүәл үтәү, бер-береңә ҡарата иғтибарлы, ихтирамлы булыу зарур.\n“Һаҡланғанды һаҡлармын”, тиелә динебеҙҙә. Водителдәр үҙенең генә түгел, автомобилдәге яҡындарының, эргә-тирәһендәге халыҡтың именлеген ҡайғыртырға тейешлеген бер ҡасан да онотмаҫҡа тейеш. Рулгә ултырған икән, ул һәр кемдең ғүмере, яҙмышы өсөн яуаплы. “Ирҙе һынағың килһә, юлға сыҡ”, тип юҡҡа ғына әйтмәгән халҡыбыҙ. Үҙенә ҡарата ышанысты юғалтмаһын ине “тимер ат”лылар.


Электрон вариантҡа яҙылыу—354 һум, йыллыҡ—606 һум. * Сибайҙар һәм Иҫке Сибайҙар редакцияға килеп 530 һумға яҙыла ала. Йыллыҡ подписка—990 һум. * Почта аша яҙылыу хаҡы: 6 айға—551 һум 34 тин. Йыллыҡ подписка—1005 һум 48 тин. * 2017 йылға «Атайсал» гәзитенә яҙылыу дауам итә. Ашығығыҙ! 30 декабрҙә Лото-уйын уҙғарыласаҡ. * Кемдәр гәзиткә яҙыла һәм квитанцияһының күсермәһен редакцияға ебәрә, уларҙы шәп бүләктәр көтә! *\nА.Мөбәрәков исемендәге башҡорт дәүләт драма театры коллективы 86-сы ижад миҙгеленә ике премьера әҙерләгән. Тәүгеһе—Fәфүр Ҡәйүмдең «Мираҫ» пьесаһы буйынса ҡуйылған трагифарс булһа, икенсеһе—Мөҙәрис Багаевтың «Үәт, исмаһам, ахырызаман!» комедияһы. «Мираҫ» 26 сентябрҙә тамашасы хөкөмөнә сыға. 27 сентябрҙә иһә комедия ҡуйыла һәм театр төнө башлана. Тамашала һәр кем ҡайнап торған театр тормошона ҡушылып китә ала: спектаклдәрҙән өҙөктәрҙә ҡатнашыумы, хеҙмәткәрҙәр менән декорация алмаштырыумы, яратҡан пьесаларынан йырҙар башҡарыумы, йәғни үҙеңде ысын артист, театр эшмәкәре итеп тойоу өсөн барлыҡ мөмкинселектәр бирелә. Йәштәрҙе генә түгел, шулай уҡ өлкәндәрҙе лә дискотека көтә.\n28 сентябрҙә сибайҙар һәм ҡунаҡтар һуңғы йылдарҙа ҙур уңыш менән барған «Йәнкиҫәк» спектаклен ҡарай аласаҡ.\n—Яңы миҙгелгә ныҡлы әҙерләндек. Тырышып эшләп йөрөгән йәш актерҙар—Урал һәм Айгөл Зәйнуллиндар, Юнир Мансуров, Салауат Вәлиев, Зәлиә Хафизова, Залина Сөләймәноваларҙың артынан тағы йәшерәк көстәр килә башланы. Өфө сәнғәт академияһын тамамлап, М.Fафури исемендәге башҡорт дәүләт академия театрында, Мәскәүҙә ҡанат нығытҡан Регина Ишбулатова беҙҙең театрҙа эш башлап тора. Баймаҡ ҡалаһы ҡыҙына өмөтөбөҙ ҙур,—ти театрҙың художество етәксеһе Рәсәйҙең һәм Башҡортостандың атҡаҙанған мәҙәниәт хеҙмәткәре, Башҡортостандың атҡаҙанған сәнғәт эшмәкәре Дамир Мәзит улы Fәлимов.—Быйыл балалар өсөн спектаклдәр әҙерләнек. Рус телендә «Ай да репка!» пьесаһын ҡуйһаҡ, махсус грантҡа лайыҡ булған «Заятүләк менән Һыуһылыу» спектакле лә донъя күрәсәк. Был пьеса 2020 йылда башҡалабыҙҙа уҙасаҡ фольклориадаға әҙерлек сиктәрендә сәхнәгә сыға. Шулай уҡ Лира Яҡшыбаеваның «Әүлиә» әҫәре буйынса драма эшләйәсәкбеҙ. Яңы йылға «Ҡарһылыу» пьесаһы әҙерләнә.\nИжади миҙгел асылғас, артистар Стәрлетамаҡ, Салауат, Мәләүез, Күмертау, Ишембай ҡалалары тарафтарына гастролгә сығырға иҫәп тота. Театрҙың ойошторолоуына 85 йыл тулыуға арналған тамаша 28 октябргә тәғәйенләнгән. Унан инде ижади төркөм Ырымбур өлкәһенең башҡорттары күпләп йәшәгән төбәктәренә юлланасаҡ.\nҺүрәттә: Салауат Вәлиев, Айгөл һәм Урал Зәйнуллиндар, Регина Ишбулатова, Юнир Мансуров.


Йәш сәсәндәр майҙан тотто\n27 Июнь 2019, 13:51\n«Урал батыр» эпосы – башҡорт халҡының бөйөк ҡомартҡыһы, ата-бабаларыбыҙ быуындан быуынға тапшырған бай хазина, ауыҙ-тел ижадының һоҡланғыс өлгөһө.\n«Урал батыр» эпосы – башҡорт халҡының бөйөк ҡомартҡыһы, ата-бабаларыбыҙ быуындан быуынға тапшырған бай хазина, ауыҙ-тел ижадының һоҡланғыс өлгөһө. Эпоста халҡыбыҙ асылы, тарихы, мәҙәниәте, ғөрөф-ғәҙәттәре, йәшәү мәғәнәһе, изгелек һәм яуызлыҡ, яҡшы менән яман, үлем һәм үлемһеҙлек кеүек мәңгелек төшөнсәләр сағылдырылған.\nФольклорсы һәм сәсән Мөхәмәтша Буранғолов «Урал батыр» эпосын 1910 йылда хәҙерге Башҡортостан Республикаһының Баймаҡ районы 2-се Этҡол ауылында мәшһүр сәсәндәр Ғәбит Арғынбаев (1856-1921) һәм Хәмит Әлмөхәмәтовтан (1861-1923) яҙып алған. «Урал батыр» ҡобайырының тағы бер төрөн 1956 йылда Силәбе өлкәһе Троицк ҡалаһында йәшәүсе Исмәғил Рәхмәтуллиндан күренекле тел һәм әҙәбиәт белгесе Әхнәф Харисов яҙып алған. Эпос рус, немец, төрөк, абхаз, йәһүд (иврит), инглиз, венгр, фин, әзербайджан, яҡут телдәренә тәржемә ителгән.\nТуймазы ерендә «Урал батыр» эпосы буйынса йәш сәсәндәр бәйгеһе 2002 йылдан алып үткәрелә. Беренсе булып был конкурсты Туймазы ҡалаһы 4-се мәктәбенең башҡорт теле һәм әҙәбиәте уҡытыусыһы Фатима Сәйфетдинова ойошторҙо. Тәүге алып барыусылар ошо мәктәп уҡыусылары Айҙар Мөҡсинов һәм Алина Хәкимова булды.\nОшо йылдан алып Туймазы командаһы республика кимәлендә үткәрелгән конкурстарҙа ҡатнаша. Бишҡурай, Йәрмөхәмәт, Соҡаҙыбаш, Өйәҙетамаҡ, Үрге Бишенде, Кәкребаш, Ҡандра 2-се, Ҡарамалы-Ғөбәй, 1-се интернат-мәктәбе уҡыусылары төрлө йылдарҙа рес-публика кимәлендә ҡатнашып, номинацияларға лайыҡ булды. Ә 2011 йылда XIII республика конкурсы йәмле Ҡандракүл буйында үтте. Республиканан 56 команда ҡат-\nнашты һәм беҙҙең йәш сәсәндәр командаһы еңеүселәр рәтендә булды.\n2018 йылда Вәлитовтар (Ҡандракүл ауылы), Яратовтар (Туймазы ҡалаһы 4-се мәктәбе), Шәфиғуллиндар (Туймазы ҡалаһы 3-сө мәктәбе) ғаиләләре эпосты ятлауҙа өлгәшкән уңыштары өсөн Туймазы районы башҡорттары ҡоролтайы башҡарма комитетының Рәхмәт хаты менән билдәләнде.\nТәүге йылдарҙа ҡатнашҡан командалар эпос буйынса һүрәттәр, викторина, визитка, эпостан өҙөктө сәхнәләштереү һәм яттан һөйләү кеүек этаптарҙа көс һынаша тор-ғайны. Байрамға бик әүҙем ҡатнашҡан матур сығыштар һайлап алына ине. Быйылғы конкурс башҡа йылдарҙан айырылып торҙо, бәйгелә бер генә этап – «Урал батыр» эпосын яттан һөйләү.\nҠандракүл мәктәбенән Ынйы Вәлитова еңеүсе булды. Хәҙер был мәктәп республика кимәленә әҙерләнә. Ынйыға уңыштар теләйбеҙ!


Башҡортостанда туристик ресурстар реестры булдырылды // Иҡтисад | новости башинформ.рф\nБашҡортостанда туристик ресурстар реестры булдырылды\n16:41, 18 февраля 2015 Иҡтисад\nБашҡортостанда төбәктең туристик ресурстар реестры эшләй башланы. Ул туристик ресурстарҙы берҙәм иҫәпләү һәм улар менән идара итеүҙе камиллаштырыу, республика туриндустрияһының мәғлүмәти ярҙамын яҡшыртыу өсөн булдырыла. Был турала Башҡортостандың Эшҡыуарлыҡ һәм туризм буйынса дәүләт комитеты хәбәр итә.\nРеестр Рәсәй һәм халыҡ-ара баҙарҙа төбәктең туристик потенциалын үҫтерергә, туристик хеҙмәттәрҙең сифатын күтәрергә булышлыҡ итәсәк. Реестр Башҡортостандың Эшҡыуарлыҡ һәм туризм буйынса дәүләт комитеты сайтында урынлаштырылған. Шулай уҡ ҡулланыусыларға республиканың туристик порталы ла тәҡдим ителә.


Материалы за 04.03.2013 » "Урал" гәзите\n4-03-2013, 15:56 / Социаль ѳлкә\nБалаһы ҡарауһыҙ кѳн күрмәҫ\nБәлиғ булмағандар эше буйынса комиссия урынлашҡан бүлмәнең ишеге һәр саҡ асыҡ. Коридорҙа кѳтѳп тороуы уңайһыҙ, шуға бер-береһен яҡшы белгән рейд ағзалары ҡыҫылып-тығылышып эскә үтә. Нисә тапҡыр килһәң дә, оҙаҡ йылдар ошо комиссияның рәйесе вазифаһын башҡарыусы Лилиә Нәзим ҡыҙы Ғәлләмова ҡағыҙға баштан аяҡ күмелеп, полиция, бәлиғ булмағандар эше буйынса бүлек протоколдарын ҡарап, телефон аша шылтыратып башкѳллѳ эшкә сумып ултыра....\n4-03-2013, 14:50 / Мәҙәниәт\nИҙел кискән - ил таныр\nБуйы баян дәүмәленән саҡ ҡына бейегерәк булған сабый уның тѳймәләренә үрелә. Береһен баҫа, икенсеһен, ѳсѳнсѳһѳн...Ул әле был музыка ҡоралының ни икәнен дә аңламай, әммә тѳймәләрҙең шытылдауы уны инде ҡыуандыра, сабый эскерһеҙ йылмайыу менән әсәһенә ҡарай. Хаҡ Тәғәлә талантты әҙәм балаһына бирһә, әсә ҡарынында уҡ бирәлер. Шулай булмаһа, талантлылар ҡара йәштән үк үҙҙәренең рухлы киләсәгенә аҡ юл һыҙмаҫ ине. Бүтәндәрҙән айырмалы рәүештә, Хоҙай Тәғәлә уларҙы күпмелер дәрәжәлә тормоштоң ваҡлыҡтарынан азат, күңел даръяларын бейегерәк, офоҡтарын киңерәк иткән....\n4-03-2013, 14:48 / Мәҙәниәт\nЙѳйәк мәктәбендә студенттар менән осрашыу булды. Сараны Гѳлсѳм Ғүмәр ҡыҙы Ноғоманова ойошторҙо. Тѳрлѳ уҡыу йорттарында белем алған ауылдаштарыбыҙ - Илмир Миһранов, Айҙар Искәндәров, Эдик Лаврентьев, Гѳлсиә Вәлиева, Айбулат Ноғоманов, Валерия Юлбарисова, Лилиә Исҡакова, Юнир Ғәйнуллин осрашыуға ҙур теләк менән килде. IX кластан Урал Солтанов менән XI кластан Эльвира Исҡакова студенттар менән матур әңгәмә ҡорҙо. Уҡыусылар ҙа үҙҙәрен ҡыҙыҡһындырған һорауҙарын бирҙе. Студенттар үҙҙәре тураһында ҡыҫҡаса һѳйләп үтте. “IX кластанмы, әллә XI кластан һуң ауыл мәктәбен тамамлап китергә?” тигән...\n4-03-2013, 14:47 / Социаль ѳлкә\nҺәр бала бәхеткә лайыҡ\nБѳгѳнгѳ кѳндә ниндәйҙер ваҡытҡа етем балаларҙы алған профессиональ тәрбиәселәр институтын күҙ уңында тотоусы етемдәрҙе патронат ғаиләләргә урынлаштырыу ѳҫтѳнлѳклѳ форма булып тора. “Башҡортостан Республикаһында патронат тәрбиәгә алыу” тураһындағы законға ярашлы, Сермән балалар йорто штатына патронат тәрбиәселәр ҡабул ителде. Улар ѳсѳн етем һәм атай-әсәй ҡарауынан мәхрүм ҡалған балаларҙың хоҡуҡтарын һәм мәнфәғәттәрен яҡлау буйынса бѳтә мѳмкинлектәр булдырылды....\n4-03-2013, 14:45 / Яңылыҡтар\nҠан анализдарын яңы алым\nБашҡорт дәүләт университетының инновация лабораторияларының береһендә яңы прибор һынау үтә....\n4-03-2013, 14:44 / Яңылыҡтар\nУларға ниңә арттыралар?\n“Эшләүсе пенсионерҙарға быйыл 1 августан пенсияны арттырыуҙары барыбыҙға ла мәғлүм. Ни өсөн уларға арттыралар һуң, былай ҙа пенсияһын да, эш хаҡын да алалар бит?!”- тип дәғүә белдереүселәр күбәйә....\n4-03-2013, 14:42 / Сәйәсәт\nАуыл биләмәләренә бүленгән аҡса күләме ҡайтанан ҡараласаҡ\nБыға тиклем һәр хакимиәт йөҙ мең һум алһа, артабан ул ауылдарҙың ҙурлығынан сығып билдәләнә. Был яңылыҡ бәләкәй ауылдар элеккенән кәмерәк ала тигәнде аңлатмай. Минималь күләм шул килеш ҡала. Ә бына бер нисә ауылды берләштергән хакимиәттәр ярайһы уҡ арттырылған ярҙам аласаҡ. Был турала Республика Президенты Рөстәм Хәмитов Стәрлетамаҡ районына эш сәфәре барышында белдерҙе. Төбәк башлығы районда ауыл хужалығы һәм социаль объекттар эшмәкәрлеге менән дә танышты....\n4-03-2013, 14:41 / Социаль ѳлкә\nҒүмер оҙонлоғо сифатҡа бәйле\nМуниципаль район хакимиәтендә БР Белорет районы муниципаль район территорияһында эшкә яраҡлы халыҡтың үлеү осрағын иҫкәртеү, халыҡтың һаулығын һаҡлау һәм сәләмәт йәшәү рәүешен популярлаштырыу буйынса Ведомство-ара комиссияның һәм Ғаиләне, әсәлекте, аталыҡты һәм балалыҡты яҡлау буйынса комиссияның берләштерелгән һәм киңәйтелгән ултырышы булып үтте....


7 октября 17:15\n6 октября 17:30\n5 октября 15:45\n2 октября 17:15\nЕкатеринбургтағы хәл ил халҡын шаҡ ҡатырҙы\nЕкатеринбургтағы хәл ил халҡын шаҡ ҡатырҙы. Ҡалала ВИЧ инфекцияһы эпидемияһы тураһында иғлан ителеү менән халыҡ тикшерелеү өсөн сиратҡа баҫҡан. Башҡортостан СПИД-ты һәм гепатитты иҫкәртеү, дауалау өсөн вирусҡа ҡаршы препараттар һатып алыуға федераль ҡаҙнанан 52 миллион һумдан ашыу аҡса аласаҡ....\nБөгөн Бәләбәй районында рейсҡа сыҡҡан автобус янып китте\nБөгөн Бәләбәй районында рейсҡа сыҡҡан автобус янып китте. Йәрәхәтләнеңселәр һәм һәләк булыусылар юҡ. Водитель артҡы өлөштән сыҡҡан ялҡынды күреү менән пассажирҙарҙы салондан сығарып өлгөрә. Автобустың янып китеү сәбәптәре билдәле түгел.\nӨфөлә морждар үҙ миҙгелен асты\nӨфөлә морждар үҙ миҙгелен асты. Яҡутов паркындағы Һалдат күлендә һалҡын һыу яратыусы егерменән ашыу кеше боҙло һыуға сумды. Мәкелә йөҙөргә йәшенән алып ҡартынаса ике тиҫтәнән ашыу кеше йыйылған. Салауат Аҫылбаев һалҡын һыу ҡөҙрәтен белгән ир-егеттәрҙең береһе. Мәкегә...\nХәйбуллала самауыр байрамы үтте\nХәйбуллала самауыр байрамы үтте. Райондың Сәғит ауылында был күркәм сара йолаға әйләнгән бара. Быйылғыһы хатта конкурс булараҡ ойошторолдо. Самауыр ҡайнатыу хәҙер онотола бара. Сәғит ауылында иһә ул барлыҡ табындарҙың да айырылғыһыҙ өлөшөнә әйләнгән.\nРәсәй Дәүләт Думаһында баҡсасылыҡ тураһында закон проекты әҙерләнә\nРәсәй Дәүләт Думаһында баҡсасылыҡ тураһында закон проекты әҙерләнә. Ошо уңайҙан ил төбәктәрендә баҡсасылыҡ, үҫенте һәм орлоҡсолоҡ өлкәһендә ыңғай тәжрибә туплаған хужалыҡтар һәм ғилми-тикшеренеү институттарынан ғәмәли тәҡдимдәр ҡабул ителә. Дәүләт Йыйылышы-Ҡоролтай депутаттарының эш...\nАлтын умартасы бюсы-Башҡортостанда\nАлтын умартасы бюсы-Башҡортостанда. Башҡортостан вәкилдәре Төркиәлә умартасылыҡ буйынса халыҡ-ара конгреста алтын умартасы бюсына лайыҡ булды. Был хаҡта беҙгә республиканың умартасылыҡ буйынса ғилми-тикшеренеү үҙәге етәксеһе Әмир Ишемғолов хәбәр итте.\nҒыйраҡ армияһы ике йыл дауамында “Ислам дәүләте” террорсылары ҡарамғында булған Мосул ҡалаһына инде һәм уны азат итеү буйынса операция башларға йыйына. Хөкүмәт ғәскәрҙәренә етди ҡаршылыҡ күрһәтелә. “Бөйөк Петр” ракета крейсеры етәкселегендә Рәсәй караптарының бер төркөмө Урта диңгеҙгә инде. Был...\nӨфөлә “Ҡатын-ҡыҙҙар диалогы. Мәрхәмәтлектең сиге юҡ” тип аталған халыҡ-ара форум үтәсәк\nӨфөлә “Ҡатын-ҡыҙҙар диалогы. Мәрхәмәтлектең сиге юҡ” тип аталған халыҡ-ара форум үтәсәк. Бөгөн ошо сараға әҙерлек сиктәрендә ойоштороу комитетының беренсе ултырышы уҙғарылды. Форум Рәсәй төбәктәрендә һәм сит илдәрҙә ҙур ҡыҙыҡһыныу уятҡан. Ике көнлөк сараға 400-гән кеше килергә теләк белдергән....\nАлимент түләмәүселәргә ҡарата ҡәтғи саралар күреләсәк\nАлимент түләмәүселәргә ҡарата ҡәтғи саралар күреләсәк. Уларҙы енәйәти яуаплылыҡҡа тарттырыу, дәүләт хеҙмәттәре күрһәтеүҙе туҡтатыу, торлаҡтарын тартып алыу ҡарала. Быйыл Башҡортостанда алимент буйынса 730 миллион һум бурыс ҡапланған. Быға өлгәшеүҙә суд приставтарының да роле бар. ...\nТуҡай мәсете янындағы янғын ҡыҫҡа ялғаныш сәбәпле сыҡҡан\nТуҡай мәсете янындағы янғын ҡыҫҡа ялғаныш сәбәпле сыҡҡан. Был турала бөгөн ғәҙәттән тыш хәлдәр идаралығынан хәбәр иттеләр. Мәсеткә зыян килмәгән. Төтөндө күреү менән күршеләре янғын һүндереүселәрҙе саҡыра. Әммә, ағас йорт тиҙ арала янып бөтә. Утты 3 янғын һүндереү бүлеге ярҙамында...\nРеспублика юлдарында хәл ҡатмарлы булып ҡала\nРеспублика юлдарында хәл ҡатмарлы булып ҡала. Бер йылытып, бер һыуытыу сәбәпле юл өҫтөн боҙ ҡапланы. Етмәһә, күптәрҙең йәйге тәгәрмәстәрен ҡышҡыға алыштырмауы ла асыҡланды. Юл хәрәкәте именлеге дәүләт инспекцияһы ҡағиҙәләрҙе теүәл үтәргә һәм, ниһәйәт, машинаны ҡышҡы йөрөтөү стиленә...\nӨфөлә ҡасан бөйөк йырсы Федор Шаляпинға музей асылыр?\nӨфөлә ҡасан бөйөк йырсы Федор Шаляпинға музей асылыр? Быны йәмәғәтселек кенә түгел, ошо йортта йәшәүселәр ҙә түҙемһеҙләнеп көтә. Сөнки торлаҡ хужалары фатирҙарын һата ла, ремонт та яһай алмай. Быны мәҙәниәт министрлығы менән килешеп эшләргә кәрәк. 19 быуатта тап ошо йортта Рәсәйҙә...\nТундарын алыштырған ҡуяндар ни өсөн һуғыша?\nБыл видео интернет селтәрендә яңы ғына барлыҡҡа килеүгә ҡарамаҫтан, киң билдәлелек алды. Төнөн юл ситендә туҡтаған водитель ғәжәйеп күренешкә шаһит була. Фар яҡтыһына сығып ике ҡуян һуғыша башлай. Бер - ни тиклем алышҡандан һуң улар эштең ниҙә икәнен аңлап ҡала, ахыры-тиҙ генә ҡасыу яғын ҡарай.\nМәҙәниәт өлкәһендә гранттар\nКиләһе йыл Башҡортостанда театр, музыка, хореография, һынлы сәнғәт һәм кинематография өлкәһендә лайыҡлы тип табылған ижади проекттар йәнә республика Башлығының 90 миллион һумлыҡ грантына эйә буласаҡ. 2013 йылдан башлап Башҡортостандың ижади коллективтарына конкурс нигеҙендә 16 грант тапшырыла...\nЯңы һайланған Башҡортостан депутаттары халыҡ менән осраша башланы\nЯңы һайланған Башҡортостан депутаттары халыҡ менән осраша башланы. Бөгөн Дәүләт Думаһы депутаты Рәмзил Ишсарин Өфөнөң 96-сы лицейы уҡыусылары менән осрашты. Парламентарий үҙенең тормошо, хеҙмәт стажы һәм сәйәси эшмәкәрлеге тураһында һөйләне. Үҫмерҙәргә илдәге ижтимажи-сәйәси хәл тураһында бәйән...\nӨфөлә Республика Хәрби дан музейында “Башҡортостан моряктары Ватаныбыҙ хаҡына” тигән күргәҙмә асылды\nӨфөлә Республика Хәрби дан музейында “Башҡортостан моряктары Ватаныбыҙ хаҡына” тигән күргәҙмә асылды. Күргәҙмә Рәсәйҙең Хәрби-диңгеҙ флотына 320 йыл тулыуға арналған. Был проектты “Диңгеҙ йыйылышы” төбәк йәмәғәт ойошмаһы Мәҙәниәт Министрлығы менән берлектә ойошторған. Күргәҙмәләге...\nРәсәй президенты Владимир Путин Астрахань ҡалаһында милләт-ара мөнәсәбәттәр буйынса совет ултырышын үткәрҙе. Президент ҡарамағындағы был советта илдә милли сәйәсәт стратегияһын ғәмәлгә ашырыуҙың көнүҙәк мәсьәләләре тикшерелде. Киң мәғлүмәт саралары Ғыйраҡ армияһының Мосулды штурмлауы тураһында...\nФатир бүләк ителде, әммә хужалар уны үҙ милке итеп теркәй алмай\nФатир бүләк ителде, әммә хужалар уны үҙ милке итеп теркәй алмай. Ике ай элек параолимпия спортсыһы Иван Андреев өс бүлмәле фатир менән бүләкләнгәйне. Әммә күпте күргән инвалид ҡыйынлыҡтар менән осрашырмын тип һис тә уйламаған, күрәһең. Йәш ғаилә бер йылдан ашыу бер-береһенән айырым йәшәргә...\nБөгөндән Өфөнөң Салауат Юлаев проспектында автомобиль тиҙлеге сикләнә.\nБөгөндән Өфөнөң Салауат Юлаев проспектында автомобиль тиҙлеге сикләнә. Хәҙер, проспекттың Сәғит Ағиш урамынан Урман техникумы урамы арауығына һәм киреһенсә сәғәтенә 40 километр тиҙлек менән йөрөргә кәрәк. Был сикләү ҡышҡы осорға ҡағыла. Быға тиклем күперҙәрҙә лә тиҙлек сикләнде. Ҡала...\nБашҡортостанда туҡтамайынса 14 сәғәт буйы ҡар яуҙы\nБашҡортостанда туҡтамайынса 14 сәғәт буйы ҡар яуҙы. Бер тәүлектә генә ҡала урамдарынан 3 мең кубометр ҡар сығарылған. Бөгөн төнөн 315 берәмек техника урамдарҙы ҡарҙан таҙартҡан. Өфөлә 1 тәүлек эсендә генә 122 юл-транспорт ваҡиғаһы теркәлгән. Күп авариялар йәйге тәгәрмәстә йөрөүсе водителдәр...\nӨфөлә кино төшөрөүселәрҙең 2-се башҡорт йыйыны үтте\nӨфөлә кино төшөрөүселәрҙең 2-се башҡорт йыйыны үтте. Һайлап алыу комиссияһына 70 проект тәҡдим ителгән. Уларҙың 12-һе финалға үтте. Улар араһында – йәш сценаристар, продюссерҙар һәм режиссерҙар бар. Еңеүселәргә - үҙ проектарын тормошҡа ашырыу өсөн, “Башҡортостан” киностудияһында...\nТехниканы яңы кимәлгә күтәрер магнит элмәһе\nТехниканы яңы кимәлгә күтәрер магнит элмәһе. Өфөлә йәш ғалимдар роторҙы билдәле бер кимәлдә тотор өсөн үҙенсәлекле электромеханика ҡоролмаһын уйлап тапҡан. Был ҡоролма энергия биреү менән идара итеү нөктәләренән, кәтүк һәм магнит шарҙан тора. Өфө авиация техник университеты студенттары һәм...\nКөнбайыш санкцияларына лайыҡлы яуап\nКөнбайыш санкцияларына лайыҡлы яуап. Таможня хеҙмәте әле төп иғтибарҙы сауҙа предприятиеларын санкция һалынған тауарҙарҙан ҡурсалау мәсьәләһенә йүнәлтә.Рәсәйҙә санкция исемлегенә ингән аҙыҡ-түлек юҡҡа сығарыла. Ил сигендәме, магазин кәштәләрендәме - Европа илдәренән алынған йәшелсә-емеш,...


Ауыл хужалығы йәрминкәләре баш ҡаланың 18 майҙанында үтәсәк // Иҡтисад | новости башинформ.рф\nАуыл хужалығы йәрминкәләре баш ҡаланың 18 майҙанында үтәсәк\n13:58, 1 октября 2010 Иҡтисад\nБыл ял көндәрендә баш ҡаланың 18 майҙанында көҙгө ауыл хужалығы йәрминкәләре үтәсәк. Өфөгә республиканың 40 районынан ауыл халҡы үҙ продукцияһын килтерәсәк.\nЙәрминкәләрҙә киң ассортиментта ит, һөт, картуф, йәшелсә, бал, он һәм ярма изделиелары, кондитер изделиелары һәм башҡа төрлө аҙыҡ-түлек тәҡдим ителәсәк.\n8 райондан 50-ләп ылау Интернациональ урамы, 139 адресы буйынса “Ауыл хужалығы йәрминкәһе” сауҙа комплексы алдында үҙ продукцияһын ҡала халҡына тәҡдим итәсәк. Серго Орджоникидзе исемендәге Мәҙәниәт йорто алдындағы майҙанға 100 ылау продукция килтерәсәк. Димдә, ҡаланың үҙәк өлөшөндә йәшәүселәр ҙә ҡышҡылыҡҡа запасһыҙ ҡалмаясаҡ. Элекке “Аврора” кинотеатры, Киров урамындағы Профсоюздар йорто, Спорт һарайы алдындағы майҙандар күптән инде көҙгө байлыҡтар менән әүҙем сауҙа итеү урынына әүерелгән.\nТеги: сауҙа, ауыл хужалығы, йәрминкәләр


Бала имеҙгәндә нисек һимермәҫкә? » "Йәшлек" гәзите\nГазета "Йәшлек" » Новости » Һаулыҡ һаҡлау » Бала имеҙгәндә нисек һимермәҫкә?\nБала имеҙгәндә нисек һимермәҫкә?\nКүптән түгел әсәй булдым. Баламды күкрәк һөтө имеҙеп кенә үҫтергем килә, тик һөтөм әҙ һәм тағы ла артыҡ һимереүҙән ҡурҡам. Белгестәр миңә ниндәй кәңәш бирер икән?\nДаими рәүештә һөт төшөп торһон өсөн, дөрөҫ һәм төрлө итеп туҡланыу мөһим. Яҡынса көндәлек туҡланыу рационы 200 г иттән, шул иҫәптән тауыҡ һәм балыҡ итенән, 1 л һөттән йә кефир менән ҡатыҡтан, 100 – 150 г эремсектән. 20 – 30 г сырҙан, 500 – 600 г йәшелсәнән, 200 – 300 г емештән торорға тейеш. Майҙарҙан аҡ майға (15 – 20 г) һәм үҫемлек майына (25 – 30 г) өҫтөнлөк бирергә кәрәк. Бала имеҙеүсе ҡатын күп һыу эсергә лә тейеш. Сәй, һөт, кефирҙы иҫәпкә алғанда, көнөнә 2 л шыйыҡлыҡ етә.\nҺимереүҙән һаҡланыу өсөн диетологтар майҙа ҡыҙҙырылған, ҡаҡланған аҙыҡтарҙы ашарға ҡушмай. Иң яҡшыһы – һыуҙа бешерергә йәки быҡтырырға. Сикләүҙәр углеводтарға ла ҡағыла. Шоколад, шәкәр, ҡайнатма, аҡ икмәк, бәлеш һәм пирожныйҙар хаҡында оноторға тура килер. Ҡайһы бер аҙыҡ-түлек балала аллергия тыуҙыра. Уларға цитрус емештәре, бал, ыуылдырыҡ, бәшмәк инә. Шулай уҡ һуған менән һарымһаҡтан да баш тартырға тура килер. Улар һөткә үҙенсәлекле тәм бирә һәм баланың имеүҙән баш тартыуы ихтимал.\nАртыҡ ҡуйы булмаған һурпа, әстерхан сәтләүеге, кишер, һуттар һәм минераль һыуҙар күкрәккә һөт төшөүгә булышлыҡ итә. Халыҡ медицинаһы иһә укроп, әнис орлоғонан әҙерләнгән төнәтмәләр һәм сәйҙәрҙе эсергә кәңәш итә.\n▼Бер стакан ҡайнар һөткә бер балғалаҡ әнис һалып, ике сәғәт төнәтергә. Бала имеҙер алдынан 10 – 15 минут элек яртышар стакан эсергә.\n▼12 сәтләүек орлоғо емешен алып онтарға һәм бер стакан ҡайнар һөт ҡойоп, 2 сәғәт термоста төнәтергә. Имеҙерҙән 10 – 15 минут алда 1/3 стакан эсергә.\n▼25-әр грамм әнис орлоғо, укроп, мәтрүшкәне ваҡларға һәм бергә ҡушып бутарға. Бер стакан ҡайнар һыуға бер ҡалаҡ ошо ҡатнашманы һалып, төнәтергә. Аҙна – ун көн дауамында көнөнә өс тапҡыр берәр ҡалаҡ эсергә.\nСығыу ваҡыты 2-05-2018, 09:00 | Ҡаранылар: 183


Рөстәм Хәмитов көслө дауылдан һуң йорттарҙы тергеҙеү эштәренең ваҡытын ҡыҫҡартырға ҡушты // Сәйәсәт | новости башинформ.рф\nРөстәм Хәмитов көслө дауылдан һуң йорттарҙы тергеҙеү эштәренең ваҡытын ҡыҫҡартырға ҡушты\n10:25, 4 сентября 2014 Сәйәсәт\nӨФӨ, 2014 йыл, 4 сентябрь. /«Башинформ» мәғлүмәт агентлығы/.\nБашҡортостан башлығы Рөстәм Хәмитов эш сәфәре барышында, 29 августа өйөрмәле ел һөҙөмтәһендә зыян күргән, Яңауыл һәм Краснокама райондары ауыл биләмәләрендә булды.\nЯңауыл районының Кониг ауылында бөтә йорттар ҙа тиерлек боҙолған. Рөстәм Хәмитов тергеҙеү эштәренең барышы менән танышты, халыҡ менән аралашты. Республика етәксеһенә әлеге ваҡытта боҙолған йорттарҙы ремонтлауға 50 кеше йәлеп ителеүен һөйләнеләр. Уларҙың төп бурысы – ҡыйыҡтарҙы алмаштырыу, ситәндәрҙе ремонтлау, тирә-яҡты сүп-сарҙан таҙартыу. Яңауыл районы хакимиәте башлығы Илшат Вәзиғәтов, ағымдағы аҙнала торлаҡ буйынса мәсьәлә хәл ителеп бөтәсәк, тип белдерҙе.\n— һәр йортҡа бригада беркетелергә, материалдарҙың ҡасан киләсәге, был объектҡа кемдең яуаплы булыуы яҙылып ҡуйылырға тейеш. Боҙолған бөтә ҡыйыҡтарҙы ла ямғырҙарға тиклем эшләп өлгөрөргә кәрәк, – тине Рөстәм Хәмитов.\nШулай уҡ Кониг ауылында «Росреестр»ҙың күсмә офисы эшләй. Ведомство белгестәре хәбәр итеүҙәренсә, урындағы халыҡтан кадастр иҫәбенә теркәү өсөн 15 ғариза ҡабул ителгән. Дөйөм алғанда, иң тәүҙә милек хоҡуғын теркәмәгән граждандар өйҙәрен рәсмиләштерә. Шулай уҡ ғаиләгә 5 мең һум күләмендә компенсациялар түләнә. Артабан, тергеҙеү эштәре менән бәйле сығымдар ҙа ҡайтарыласаҡ.\nЯңауылда Рөстәм Хәмитов, стихияға тарыған, Көнсығыш биҫтәһендә булды. Бында 148 йорт зыян күргән, 25-е тергеҙелгән. Республика башлығы проблемалы мәсьәләләр менән ҡыҙыҡһынды. БР Хөкүмәтенең беренсе вице-премьеры Рәүеф Ноғомановтың мәғлүмәттәренә ярашлы, биҫтәлә тулыһынса өйөмдәр таҙартылған, бөтә йорттар ҙа боҙолоу дәрәжәһенә ҡарап өс категорияға бүленгән һәм 14 предприятиеға беркетелгән. Рөстәм Хәмитов халыҡҡа мәғлүмәти ярҙам күрһәтеү штабын ҡараны һәм әүҙемерәк консультация ярҙамын күрһәтергә, бөтә түләүҙәр һәм компенсациялар тураһында тулыраҡ мәғлүмәт еткерергә ҡушты.\nКраснокама районының Ҡарый ауылында Рөстәм Хәмитов йүнәтеү эштәренең барышын тикшерҙе һәм урындағы халыҡ менән осрашты. Ел-дауыл һөҙөмтәһендә бында ике кеше һәләк булған һәм 39 кеше зыян күргән.\nАуыл биләмәһе бинаһында мәғлүмәт-консультация үҙәге ойошторолған, унда Дәүләт теркәү, кадастр һәм картография федераль хеҙмәтенең Башҡортостан буйынса идаралығы, страховкалау компаниялары, Пенсия фонды, банктар белгестәре, медицина хеҙмәткәрҙәре һәм юристар эшләй. Эске эштәр министрлығы хеҙмәткәрҙәренең тәүлек әйләнәһенә дежурлығы ойошторолған. Көн һайын урамдарҙы һәм ихаталарҙы таҙартыуға 25 берәмек ауыр техника: самосвалдар, тейәгестәр, автокрандар йәлеп ителгән.\nАуылда көслө дауыл 32 йортто тулыһынса емергән, 71-е – ныҡ боҙолған. Әлеге ваҡытта биналарҙы ремонтлау һәм яңы йорттар төҙөү менән шөғөлләнеүсе төҙөлөш ойошмалары билдәләнгән.\n— Боҙолған йортто тергеҙеү йәки яңыһын төҙөү кеүек бәхәсле осраҡтарҙа яңы йорт һалырға ҡарар итәбеҙ, – тине Рөстәм Хәмитов, төҙөүселәргә мөрәжәғәт итеп. – Әгәр стеналарҙың ныҡлығына шик булмағанда, әлбиттә, ремонт эшләйбеҙ.\nҒәҙәттән тыш хәл эҙемтәләрен бөтөрөү буйынса штабта Рөстәм Хәмитов БР Хөкүмәте ағзалары, муниципаль власть, хоҡуҡ һаҡлау органдары, социаль хеҙмәттәр һәм төҙөлөш компаниялары вәкилдәре ҡатнашлығында эшсе кәңәшмә үткәрҙе. Төҙөүсе ойошмалар алдына республика етәксеһе ике аҙна дауамында бөтә торлаҡтарҙың ҡыйығын йүнәтеү, ноябргә тиклем яңы йорттар һалыу бурысын ҡуйҙы.\nКәңәшмәнең стенограммаһы менән бында танышырға мөмкин.\nТеги: бр президенты,көслө дауыл,яңауыл районы,краснокама районы


Радий Хәбиров юл төҙөлөшө ренессансы хаҡында\nРадий Хәбиров Петербург халыҡ-ара иҡтисади форумында юл төҙөлөшө ренессансы һәм ни өсөн "Өфө - Краснодар" юлын төҙөүгә йыйыныуҙары хаҡында һөйләне\nБашҡортостан Башлығы Радий Хәбиров республикала һәм Рәсәйҙең башҡа төбәктәрендә юл төҙөлөшө өлкәһендә барған хәл-ваҡиғаларҙы «автомобиль юлдары төҙөлөшө ренессансы» тип атаны. Был турала ул Петербург халыҡ-ара иҡтисади форумында ойошторолған губернаторҙар менән «Автодор» дәүләт компанияһының иртәнге ашында белдерҙе. Бер юлы илдең бер нисә төбәгенә ҡағылышлы күләмле проекттар иҫәбендә - М-12 юғары тиҙлекле автомобиль юлын төҙөү, ул Башҡортостан биләмәһе аша ла үтәсәк. «Автодор» компаниялар төркөмөнөң идара рәйесе Вячеслав Петушенко фекер алышыу башында яңы М-12 трассаһы Рәсәйҙең Волга буйынан алып Көнбайыш Ҡытай менән сигенә тиклемге ҙур агломерацияларҙы тоташтырасағын билдәләне. Уның һүҙҙәренсә, логистик сылбырҙарҙы глобаль үҙгәртеп ҡороу шарттарында был проект ҙур әһәмиәткә эйә. Шуға күрә ил төбәктәре менән тығыҙ эш итеү мөһим. Республика Башлығы Радий Хәбиров Рәсәй төбәктәрендәге коллегаларын республиканың төп инфраструктура проекттары менән таныштырып, тарихта бер юлы өс-дүрт мегамагистраль проекттың тормошҡа ашырылыуы булмағанын, республика тураһына һөйләгәндә, уның тиҙ йөрөшлө М-12 «Мәскәү – Ҡазан - Екатеринбург» автомагистрале икәнлеген, бының шатлыҡлы хәл икәнлеген, һис шикһеҙ эшләйәсәгебеҙ, бында барыһының да һәйбәт барыуын, республикабыҙҙың алға барыуын белдергән.\nРеспублика өсөн әһәмиәтле тағы бер юл проекты - Өфөнән Көнсығыш сығыу юлы. Уның дөйөм хаҡы 48 миллиард һумға баһалана. «Башинформ» хәбәр иткәнсә, был проект 1,2 саҡрым оҙонлоҡтағы автомобиль юлы тоннелен, 2,7 саҡрымлыҡ эстакада менән Өфө йылғаһы аша күперҙе һәм 10 саҡрымлыҡ автомобиль юлын үҙ эсенә ала. Көнсығыш сығыу юлын асыу 2024 йылға, Өфөнөң 450 йыллығына планлаштырылған.\nТағы ла бер мөһим проект - Бөрө - Таштүбә - Һатҡы юлының 60 саҡрымын төҙөкләндереү. Был мөһим трасса республиканың төньяғын һәм төньяҡ-көнсығышын Свердловск һәм Силәбе өлкәләренә тура сығыу юлы менән тоташтырасаҡ. Радий Хәбиров «Автодор»ҙың эшлекле иртәнге ашында бөтә проекттарҙың да бик ҡыҙыҡлы һәм төҙөлөш күләме буйынса бығаса булмаған объект булыуын билдәләне.\nДәүләт башлығының ҡушыуы буйынса М-12 трассаһын 2024 йылда асылырға тейеш. Һис шикһеҙ, был бурысты атҡарып сығасаҡбыҙ. Һорау тыуа: ә һуңынан нимә? Ошо хаҡта хәҙер уйларға кәрәк. Бушатылған ресурстарҙы соҡорҙарҙы ямау өсөн йүнәлтеү дөрөҫ булмаҫ ине. Шуға күрә Көньяҡ-Көнбайыш хорда төҙөлөшө проектында ҡатнашыу ҡыҙыҡһындыра. Был йүнәлеш «Өфө - Краснодар» трассаһы тип атала. Ул стратегик иҡтисади әһәмиәткә эйә һәм көнсығыш территориялар менән Урал төбәктәрен ғәйәт ҙур илебеҙҙең көньяғы менән тоташтырасаҡ. Уның файҙаһына тағы бер мөһим дәлил бар: юл беҙгә 4 миллиондан ашыу туғандаш кеше йәшәгән Донбасс эргәһенән үтәсәк.\nБынан тыш, яңы хорда ҙур агломерацияларҙы берләштерәсәк һәм халыҡтың мобиллеген бик яҡшыртасаҡ. Был бик мөһим - ғаиләләребеҙ, граждандарыбыҙ өсөн ил буйлап йөрөү мөмкинлеген булдырыу – бик мөһим. Бының өсөн яҡшы хәүефһеҙ юлдар һәм, шуға ярашлы, бөтә тейешле инфраструктура кәрәк». Радий Хәбиров фекеренсә, М-12 трассаһын төҙөү иҡтисадтың тағы ла бер секторына - юл буйы сервисына этәргес бирә.\nТрассалар, шул иҫәптән федаль трассалар буйында 400 потенциаль майҙансыҡ булдырылған. Был участкаларҙа тиҙ арала яңы бизнес-проекттарҙы ғәмәлгә ашырырға мөмкин. Дөйөм алғанда, республикала юл төҙөлөшө темптары юғары. Төбәктә компетенциялар, заманса техника, иң мөһиме, үҫешергә теләк һәм федераль үҙәктең ярҙамы бар. Иҡтисади хәл төбәктәргә яңы инвестициялар йәлеп итеүҙе талап итә, шуның өҫтөндә артабан да эш алып барыласаҡ, тип йомғаҡ яһаны республика етәксеһе.\n"Башинформ" агентлығы материалдарынан.\nФото: БР Башлығының мәғлүмәт-аналитика хеҙмәтенән.


Шайтандар ояһында » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Шайтандар ояһында\nШайтандар ояһында 10.02.2012 // Йәмғиәт\nАлтынбикә өләсәйем, шайтандар мәмерйәлә, емерек һарайҙа, мунсала йәшәй, тип һөйләй торғайны. Ҡулланыусылар йәмғиәтендә келәт мөдире булып байтаҡ эшләнем. Ышанаһығыҙмы-юҡмы, ҙур бинаның ҡараңғы мөйөштәрендә күҙгә салынғыланылар. Күрәһең, доға уҡый белгән кешенән бер аҙ ҡурҡҡандарҙыр, зыяндары теймәне. Тик әле лә ен-пәрей типтереп йәшәп ята икән дә баһа!\nБер саҡ шулай эш менән йөрөп кискә ҡалынды. Әсәйемдең яңғыҙ көн иткән һеңлеһенә киттем. Яҡты йөҙ менән ҡаршы алды ул. Сәй эсеүгә ҡараңғы ла төштө. Ишек төбөндә буш карауаты булһа ла, апайым ҡунып сығыу тураһында һүҙ ҡуҙғатырға ашыҡмай. Бер аҙ ултырғас: “Әйҙә, ҡурҡмаһаң, ағайыңдың буш йортона алып барам, шунда рәхәтләнеп йоҡларһың”, — тине.\nАтай нигеҙен ҡоротмайым тип кенә һалдырылған, айҙар буйы буш торған йортта ҡалырға шикләнеп тә ҡуйҙым. Апай сығып китеү менән сүрәләр уҡып, карауатым тирәләй һыҙып сыҡтым. Башымды мендәргә терәү менән иҙрәп йоҡоға талғанмын. Бер мәл сәйер тауышҡа уянып киттем һәм өҫтәл артында ултырыусы килбәтһеҙ заттарҙы күрҙем. Алдарында йәндәре нимә теләй, бөтәһе лә бар: коньяк, колбаса, емеш-еләк... Уйын-көлкө менән мауығып, мине шәйләмәгәндәр шикелле. Бер йәшерәге бейеп йөрөгәнендә мине күреп ҡалды. Ҡото осто, ахырыһы. “Бында әҙәми зат ята”, — тип ҡысҡырҙы ла баҫҡан урынында йығылып китте. Ығы-зығы ҡупты. Әҙәм шауҡымы ҡағылды, тип һөйләнә-һөйләнә тегене имләй башланылар. Ҡыҙмасаланып алған дыуамалдары, һин ҡәбәхәт әҙәм арҡаһында туғаныбыҙ харап була, тип миңә ынтыла, һыҙыҡҡа килеп еткәс, кире борола. “Фу, мәлғүн, — тип тешен ыржайтып һүгенә береһе, — үҙен кәртәләп ятҡан булған”. Атамандары: “Был әҙәм — шайтандарҙың ҡан дошманы, — тип ярһып һөйләнә. — Ул беҙҙе элекке мөшкөл хәлебеҙгә кире ҡайтарыу өсөн көрәш алып бара. Бөгөн уны юҡ итмәһәк, беҙгә барлыҡ мөмкинлек тыуҙырған власҡа ҡаршы халыҡты ҡотортасаҡ, рәхәт тормоштан яҙҙырасаҡ!” Ошо һүҙҙәрҙән һуң шайтандар тағы миңә ябырылып маташа.\nҺөжүм итеүҙең мәғәнәһеҙлеген аңлаған ен-пәрей өҫтәл артына ултырышты, кәйеф-сафаһын дауам итте. Араларында бик мәғлүмәтле һәм зирәктәре лә бар, ахырыһы.\n— Рәсәйҙә әҙәми заттың 20–30 проценты әлеге көндә шайтандарға эшләй. Шулар арҡаһында мәмерйәнән сығып, ҡала һәм ауылда коттедждарҙа йәшәйбеҙ. Әҙәми заттарҙың ҡомһоҙлоғо, самаһыҙлығы беҙҙең файҙаға: биш-алты кешенән торған ғаиләһенә 18–20 бүлмәле йорт төҙөп, шуның биш-алтыһында йәшәһә, ҡалғаны беҙҙеке, тигән һүҙ. Уларҙың бер-береһен талап байығыуы ла фәҡәт беҙҙең мәнфәғәткә. Уйлап ҡарағыҙ: ошо йорт хужаһының аҡсаһы иҫәпле булһа, беҙ кәйефләнеп ултырыр инекме?! Юҡ. Әлеге көндә дәрәжәле кешеләрҙең йөҙәр мең һумлап аҡса алып эшләүе лә шәп бит: кеҫәләренән меңәрлекте сәлдерһәң дә һиҙмәйҙәр. Әйҙәгеҙ, беҙгә уңайлыҡ тыуҙырған реформаторҙар хөрмәтенә күтәрәйек, — тине шайтан-оратор.\nКәйефләнеп алған атаман телмәрен дауам итте:\n— Ҡыҙыҡ ул әҙәми зат. Араларында беҙҙең кеүек төрлө ҡиәфәткә инә белеүселәре бар: кисә — бер һүҙ, иртәгә икенсе һүҙ һөйләйҙәр. Беҙгә уңайлы шарттар булдырған йорт хужалары бер нисә йыл элек: “Барлыҡ халыҡ бер тигеҙ йәшәргә тейеш”, — тип оран һала ине, бөгөн ҡәрҙәштәренең ғүмер буйы әсе тир түгеп йыйған мөлкәтен үҙләштерә. Йәш быуындың яҙмышын ҡайғыртыусы юҡ. Беҙ әҙәми заттар шикелле моңһоҙ, маҡсатһыҙ булырға тейеш түгел, балаларҙың киләсәген ҡайғыртырға бурыслы. Затлы йорттарға күсендек, тип мәмерйәләрҙе, һарай-мунсаларҙы ташларға ярамай. Республиканың һәр мәмерйәһе, ташландыҡ йорто һәм һарайы мөһим. Бөлгөнлөккә төшөрөлөп юҡҡа сыҡҡан колхоз һәм совхоз биналары ла — киләсәктә йәшәү сығанағы. Мәғлүмәттәр күрһәтеүенсә, әҙәми заттарҙың бөлгөнлөккә төшкәндәре элекке хәлебеҙҙе ҡабатлай: сүп-сарҙа ҡаҙына, йорттары булмағандар кискә табан ҡуныр өсөн йылы урын эҙләй...\nШайтандарҙың башлығы, һүҙен миңә төбәп, былай тине:\n— Һин хужабыҙ кеүектәргә ҡаршы көрәшеп маташма, уларҙы халыҡтың 72 проценты аңһыҙлығы арҡаһында яҡлай. Һеҙҙең һымаҡ тура һүҙлеләр бармаҡ менән генә һанарлыҡ. Ундай көс менән нисек еңеп сығырға уйлайһығыҙ?\nШайтандарҙың “өгөт-нәсихәте”, сиктән сығып ҡыланыуы тамам ялҡытты. Сүрәләр уҡып, мендәремә төкөрҙөм дә бөтә көсөмә шайтандар өйөрөнә быраҡтырҙым. Тегеләрҙең күбеһе һуштан яҙып йығылыу менән мунсаға табан йүгерҙем.\nШайтандар һәм уларға оҡшағандар ҡоторона торған заман килде шул. Фәрештәләр, меҫкенкәйҙәрем, тояҡлыларҙың шау-шыуынан ҡасып, ҡайҙа барып ҡунғандыр?..


Ҡартайырға ваҡыт юҡ! » Башҡортостан гәзите\nҠартайырға ваҡыт юҡ!\n31-07-2012, 04:09 // Йәмғиәт // Баҫып сығарырға\nОлпат кәүҙәле был ир-уҙамандың нисә йәштә икәнлеген белеп ҡалһалар, тәүҙә ышанмай торалар. “Ҡуйсы, булмаҫ, бигерәк йәш күренә бит!” — тиеүселәр йыш осрай. Бөгөнгө геройыбыҙ “Башҡортостан” гәзитенең баш мөхәррире, республикабыҙҙың мәҙәниәт министры һәм башҡа вазифаларҙы намыҫлы башҡарҙы. Беҙҙең редакцияла, мәҫәлән, ул етәкселек иткән осорҙо хеҙмәттәштәре әле булһа ла йылы итеп иҫкә ала. Ябайлыҡта һәм намыҫлы булыуҙалыр һәр саҡ йәш ҡалыуының сере. Башҡортостандың Халыҡты эш менән тәьмин итеү дәүләт хеҙмәтенең Уҡыу-уҡытыу үҙәге директоры, Рәсәйҙең һәм Башҡортостандың атҡаҙанған мәҙәниәт хеҙмәткәре, Салауат Юлаев ордены кавалеры Тәлғәт Ниғмәтулла улы Сәғитов бөгөн 70 йәшлек юбилейын билдәләй. Ошо уңайҙан күренекле замандашыбыҙ менән әңгәмә тәҡдим итәбеҙ.\n— Тәлғәт Ниғмәтулла улы, юбилейығыҙҙы ниндәй кәйеф менән ҡаршылайһығыҙ?\n— Бик яҡшы кәйефтәмен! Беренсенән, ошо йәшкә етеү — үҙе бер мәртәбә. Шунан эшләп йөрөүең, көсөңдө биреү урыны булыуы ла ҡыуаныслы. Эшләгәндә изге ниәттәреңде тормошҡа ашырыу мөмкинлеге бар — уныһы ла һәйбәт. Әгәр һаулығың хафаландырмаһа, ғаиләң бөтөн икән, яныңда дуҫ-иштәрең булһа, туғандарың менән татыу йәшәһәң, күңелһеҙләнергә урын юҡ. Аллаға шөкөр, был йәһәттән үҙемде бәхетле тип иҫәпләйем.\n— Һәр бала кемдәндер үрнәк алырға тырыша. Ә һеҙгә кескәй саҡтан кем өлгө булып торҙо?\n— Күпселек осраҡта малайҙар атайыма оҡшарға тырыштым, тиҙәр. Ҡыҙғанысҡа ҡаршы, мин улайтып әйтә алмайым, сөнки миңә өс ай булғанда атайымдың ғүмере һуғыш яланында өҙөлгән. Осоро ла шулай ине бит. Ауылда күпселек балалар атайһыҙ үҫте. Атайлыларға беҙ аптыраңҡырап ҡарай инек. Шуға ла ир-аттан ундай образдарҙы иҫкә төшөрә алмайым. Мин бала саҡтан уҡырға яраттым. Бәлки, әҫәрҙәрҙәге ыңғай геройҙарҙан үрнәк алып, яҡшылыҡты тормошта эҙләргә ынтылғанмындыр.\n— Һеҙ — заманында “Башҡортостан”дың абруйын арттырыуға тос өлөш индергән шәхес. Гәзитебеҙҙең баш мөхәррире булып эшләгән йылдарҙан ниндәй хәтирәләр һаҡлана?\n— Ул ваҡытта, бәлки, ауырлыҡтары ла әҙ булмағандыр. Йылдар үтеү менән улары онотола, ә бына эшләгән эшең һәм уның ыңғай яҡтары хәтерҙә нығыраҡ һаҡлана. Бик ҡыҙыҡ заманда эшләнек. Милли үҙаңыбыҙ уянған, быға тиклем тыйылған темаларға тотонорға мөмкинлек тыуған осор ине. Әгәр хәлеңдән килә икән — ентекләп теманы өйрән, халыҡҡа үҙ фекереңде еткер. Был йылдар үҙе бер мәктәп инде. Совет осоронда редакция финанс-иҡтисади үҙаллылыҡтан алыҫ торҙо. Уның үҙ бухгалтерияһы ла юҡ ине. Аҙаҡ иһә тулыһынса үҙебеҙҙе үҙебеҙ тәьмин итеүгә күстек. Бухгалтериябыҙҙы, хужалығыбыҙҙы булдырыу менән шөғөлләнергә тура килде. Шунан компьютерлаштырыу заманы башланды. Беҙ республика гәзите редакцияларынан беренсе булып компьютер техникаһы алыуға өлгәштек. Шунан яйлап “Башинформ” менән Интернетҡа сығыуға юл ярҙыҡ. Төҫлө баҫмабыҙҙың тәүге һаны ғәҙәти генә күренһә лә — уныһы ла беҙҙән башланды. Уйлап ҡарағыҙ — редакцияла компьютерҙар булып та, башҡортса шрифт юҡ икән, нисек эш алға барһын? Беҙ башҡорт шрифтын эшләнек, аҙаҡ уны күптәр килеп һорап йөрөнө. Был осор бик үҙенсәлекле ине. Заман биргән мөмкинлектәрҙе файҙаланырға тырыштыҡ, гәзит уҡымлыраҡ та, үткерерәк тә булып китте. Халыҡ та баҫмабыҙҙы бик оҡшатты.\n— Төп гәзиткә мөхәррир итеп тәғәйенләнгәс, нисек эш башлайым тип ҡаушап ҡалманығыҙмы?\n— Юҡсы. Уға тиклем байтаҡ тәжрибәм бар ине. Мин “Һәнәк” журналында баш мөхәррир булдым, аҙаҡ БАССР-ҙың радио һәм телевидение тапшырыуҙары буйынса дәүләт комитеты рәйесе вазифаһын алты йылдан артыҡ башҡарҙым. Күреп тораһығыҙ — тәжрибә етерлек булғандыр. Элекке заманда ниндәйҙер етәкселек эшенә тәғәйенләр алдынан анкета тултырталар ине. “Һеҙ кемде мөхәррир итеп күрергә теләйһегеҙ”, — тип коллективтан һорайҙар. Бына шунда арыу ғына халыҡ мине атағайны. Шул да, бәлки, ҡаушауҙы алып ташлағандыр. Тағы ла шуны әйтер инем: бер ҡасан да ҡаушарға ярамай. Аптырап, шаңҡып ултырһаң, эш алға бармай.\n“Быға тиклем баҫма мөхәррире булдым инде”, — тинем, “Һәнәк”кә эшкә килгәс. Тегеләр аптырап ҡалды. “Эйе, эйе! Мәктәп стенгәзитен сығарыу буйынса”, — тип көлдөрөп алдым хеҙмәткәрҙәрҙе.\n— Бөтәһе лә тигәндәй һоҡланғыс ул-ҡыҙҙар үҫтерергә хыяллана. Ә бына һеҙҙең улдарығыҙ яуаплы вазифаларҙы биләй, уларҙы халыҡ яҡшы белә, хөрмәт итә. Үҙеңә лайыҡлы алмаш үҫтереү өсөн ниндәй шарттарҙың булыуы фарыз?\n— Әллә инде... Бер яҡтан ябай ҙа, икенсенән шул тиклем ҡатмарлы ла һорау бирҙегеҙ әле. Мин бит уларҙы кемдер буласаҡ тип махсус рәүештә тәрбиәләмәнем. Атанан күргән — уҡ юнған, тиҙәр бит. Улар минең эште бәләкәйҙән күреп үҫте. Күрәһең, әсәләре лә башҡарған эшемә ҡарата ихтирам тәрбиәләгәндер (Фәрзәнә Сәғитова — күренекле педагог, Рәсәйҙең һәм Башҡортостандың атҡаҙанған сәнғәт эшмәкәре. — А.Б.). Бер хәл иҫкә төштө әле. Кесе улымдың тыуған көнөнә класташтарын саҡырғайныҡ. Ул ваҡытта комсомолда эшләй инем. Ҡунаҡҡа килгән балаларға һүрәт төшөрөргә ҡуштыҡ. Аҙаҡ улар нимә төшөргәнен аңлатырға тейеш. Азамат улыма сират килеп етте.\n— Һин нимә төшөрҙөң? — тип һорайым унан.\n— Ул хәҙер нишләй инде?\n— Обком комсомола янына бара ла, аҙаҡ районға командировкаға китә...\nБына ошо хәл мәңге хәтерҙә ҡалған. Әгәр ул автобус базаға тауар алырға китә тиһә, бәлки, шулай тәрбиәләнер ине. Туристарҙы алып бара тиһә, туризм буйынса ниндәйҙер орлоҡ һалыныр ине. Кем белә, әммә шулай бит инде. Был бик ҡатмарлы һорау, әлбиттә. Беҙ улдарыбыҙҙы тәү сиратта ябай һәм кешеләргә ҡарата ихтирамлы итеп тәрбиәләргә тырыштыҡ.\n— Уларға әле лә кәңәш бирәһегеҙме?\n— Бик етди мәсьәләләр буйынса ултырып һөйләшкеләйбеҙ. Ә былай эштәрендә нисек кәңәш биреп йөрөйһөң? Улар секунд һайын, минут һайын дөрөҫ ҡарар ҡабул итергә тейеш.\n— Пенсия йәшендә булыуға ҡарамаҫтан, әле лә эшләүегеҙҙе дауам итәһегеҙ. Етте, ял итергә кәрәк тип уйлағанығыҙ юҡмы?\n— Әлегә ул уй килмәне, шикелле. Ял көндәрендә нимәлер эшләмәй торһам, күңелемдә бушлыҡ тойола. Нисектер бәләкәй саҡтан шулай өйрәнелгән. Хәҙер хеҙмәт стажым да илле йылға етеп килә. Ҡайһы бер ваҡытта таныштарым менән осрашҡанда ҡалай йәш күренәһең, тиҙәр. “Ҡартайырға ваҡыт юҡ!” — тип яуаплайым ғәҙәттә. Аллаға шөкөр, күңелем һис тә ҡартлыҡты ҡабул итмәй.\n— Үҙ ғүмеремдә ниндәй иң мөһим эште башҡарҙым тип әйтер инегеҙ?\n— Бында барлап тороуҙы һис тә генә кәрәкле тип иҫәпләмәйем. Өлөшөмә төшкән көмөшөмдө матур алып барҙым. Бөгөн кем менән генә һөйләшһәм дә, оялмай күҙенә тура ҡарай алам. Мин намыҫлы йәшәнем һәм эшләнем, шуға был донъяла оялырға бер генә сәбәп тә юҡ. Киреһенсә, үткән тормош юлыма һөйөнәм.\n— Ҡыҙыҡлы әңгәмәгеҙ өсөн рәхмәт. “Башҡортостан” гәзите коллективы һеҙҙе олпат юбилейығыҙ менән ихлас ҡотлай. Киләсәктә лә шулай күтәренке кәйефле, дәрт-дарманлы булып ҡалығыҙ.\nАйгиз БАЙМӨХӘМӘТОВ әңгәмәләште.


Былау байрамы - GTRK.TV — Новости Уфы и РБ\n11 июля 2019 — 16:24 ГТРК «Башкортостан»\nҒафури районынында иң тәмле былау бешереүесене билдәләнеләр. онкурстың еңеүсеһе итеп Артур Сәмиғуллин билдәләнде. Күңел йылыһын һалып бешергән ризыҡтан байрамда ҡатнашыусы Табын ауылының социаль приюты тәрбиәләнеүселәре лә ауыҙ итте. Балалар өсөн ойоштороусылар ҡыҙыҡлы, бай йөкмәткеле программа әҙерләгән: концерт номерҙарын ҡарау, тәмлекәстәр менән һыйланыу, квадроциклдарҙа йөрөү һәм башҡалар. Шәфҡәтлек сараһы алдынан йәш рәссамдар һүрәттәр төшөрөргән. Хәйриә акцияһы барашында был һүрәттәрҙе һатыуҙан йыйылған аҡсалар балалар йортона тапшырылды.